qundao/data-zh-poetry huggingface dataset:
寄晚浦張觀使
作者：陳允平
朝代：宋

不願生封萬戶侯，歸來却伴赤松遊。
琴書東里三椽屋，詩酒西湖一葉舟。
雁過客樓秋雨急，烏棲江樹暮烟愁。
頻年陡覺生華髮，日日憑高望楚州。
寄模上人
作者：陳允平
朝代：宋

林下逢支遁，人疑是宿生。
病憐詩力減，老覺世緣輕。
短髮吳霜浄，歸心剡雪明。
相思聽猿夜，幽夢隔重城。
寄王尊師
作者：陳允平
朝代：宋

彩雲繚繞七香車，洞裏神仙煉紫霞。
華表鶴歸春寂寂，東風吹盡碧桃花。
寄翁賓暘
作者：陳允平
朝代：宋

歷歷長涂謁魯侯，征塵寧復戀貂裘。
江城露冷霜初滑，海谷冰消水欲流。
夜月觀書徐穉榻，春風聽樂仲宣樓。
料君頻作西湖夢，曾憶孤山有舊游。
寄趙慶御
作者：陳允平
朝代：宋

十年一別雙溪路，君自江南我浙東。
彼此有書無雁寄，祇應清夢與君同。
寶鼎見·寶鼎現
作者：陳允平
朝代：宋

六鰲初駕，縹緲蓬閬，移來洲島。還又是、梅飄冰泮，一夜青陽回海表。漸媚景、傍元宵時候，花底餘寒料峭。更喜報、三邊晏靜，人樂清平宇宙。畫鼓簇隊行春早。擁煙花、粉黛繚繞。開洞府、桃源路窈。戟外東風吹岸柳。正翠靄、映星橋月榭，十里紅蓮綻了。慶萬家、珠簾半卷，綽約歌裙舞袖。重錦繡幄圍香，闔鳳管鸞絲環奏。望非煙非霧，春在壺天易曉。早隱隱、半空星斗。看取收燈後。趁鳳書、吹入黃扉，立馬金門玉漏。
對燭
作者：陳允平
朝代：宋

忽憶巴山夜，西窗風雨寒。
自憐清影獨，誰識寸心丹。
草長花猶在，香銷淚不乾。
海棠貪睡去，惆悵五更殘。
小樓
作者：陳允平
朝代：宋

寒空漠漠起愁雲，玉笛吹殘正斷魂。
寂寞小樓簾半捲，雁烟蛩雨又黄昏。
小重山
作者：陳允平
朝代：宋

岸柳黃深綠漸饒。林塘初雨過，漲蒲萄。鞦韆亭榭彩旗交。鶯聲裡，春在杏花梢。慵整翠雲翹。眉尖愁兩點，倩誰描。斜陽芳草暗魂銷。東風遠，猶憑赤闌橋。
少年遊
作者：陳允平
朝代：宋

光風懷抱玉精神。不染世間塵。香暖衣篝，歌題彩扇，清似晉時人。柳邊小駐朝天馬，一笑領佳賓。簾卷湖山，花圍尊俎，同醉碧桃春。
少年遊
作者：陳允平
朝代：宋

斜陽冉冉水邊樓。珠箔水晶鉤。拍點紅牙，蕭吹紫玉，低按小梁州。雙鸞已誤青樓約，誰伴月中游。倦蝶殘花，寒螿落葉，長是替人愁。
少年遊
作者：陳允平
朝代：宋

畫樓深映小屏山。簾幕護輕寒。比翼香囊，合歡羅帕，都做薄情看。如今已誤梨花約，何處滯歸鞍。待約青鸞，彩雲同去，飛夢到長安。
少年遊
作者：陳允平
朝代：宋

翠羅裙解縷金絲。羅扇掩芳姿。柳色凝寒，花情殢雨，生怕踏青遲。碧紗窗外鶯聲嫩，春在海棠枝。別後相思，許多憔悴，惟有落紅知。
山中吟
作者：陳允平
朝代：宋

平生獨愛山，日日頻躋攀。
自得山中趣，結廬萬山間。
山西茂林麓，中有盤旋谷。
飄飄雙鳳凰，飛立山上玉。
山中吟·其一
作者：陳允平
朝代：宋

平生獨愛山，日日頻躋攀。
自得山中趣，結廬萬山間。
山中吟·其一〇
作者：陳允平
朝代：宋

朝餐山上霞，暮採山下藥。
安得山中人，共跨山頭鶴。
山中吟·其七
作者：陳允平
朝代：宋

西風凉蕭蕭，雁過秋空高。
時有巖桂發，落葉飛長臯。
山中吟·其三
作者：陳允平
朝代：宋

日出華山陽，月出廬山崗。
巫山雲漠漠，雁山烟蒼蒼。
山中吟·其九
作者：陳允平
朝代：宋

身在此山中，閑情薄太空。
行歌白雲裏，白雲連崆峒。
山中吟·其二
作者：陳允平
朝代：宋

山西茂林麓，中有盤旋谷。
飄飄雙鳳凰，飛立山上玉。
山中吟·其五
作者：陳允平
朝代：宋

山深春亦寒，野鳥聲綿蠻。
山花隨處發，香風吹幽蘭。
山中吟·其八
作者：陳允平
朝代：宋

三冬氣凜冽，獨立千崖雪。
橫斜溪上梅，影落溪橋月。
山中吟·其六
作者：陳允平
朝代：宋

夏日飛火雲，枕簟訪深僻。
坐此松竹林，冰泉嗽寒石。
山中吟·其四
作者：陳允平
朝代：宋

東望泰嶽松，西望蒼梧竹。
知心侶漁樵，忘情友麋鹿。
山房
作者：陳允平
朝代：宋

軒窗四面開，風送海雲來。
一陣催花雨，數聲驚蟄雷。
蝸涎明石凳，蟻陣繞山臺。
此際衣偏濕，熏籠著麝煤。
己酉秋留鶴江有感
作者：陳允平
朝代：宋

賓鴻幾過淀山湖，夜夜西風轉轆轤。
苜蓿草衰江館靜，枇杷葉老石泉枯。
曲終明月閑歌扇，病去寒灰滿藥爐。
客夢不堪千里遠，故園籬菊正荒蕪。
思佳客
作者：陳允平
朝代：宋

一曲清歌酒一鍾。舞裙搖曳石榴紅。寶箏弦矗冰蠶縷，珠箔香飄水麝風。嬌婭奼，笑迎逢。合歡羅帶兩心同。彩雲不覺歸來晚，月轉觚稜夜氣中。
思佳客
作者：陳允平
朝代：宋

壓鬢釵橫翠鳳頭。玉柔春膩粉香流。紅酣醉靨花含笑，碧翦顰眉柳弄愁。偏婀娜，太溫柔。水情雲意兩綢繆。佯羞不顧雙飛蝶，獨背鞦韆傍畫樓。
思佳客
作者：陳允平
朝代：宋

曾約雙瓊品鳳簫。玉臺光映玉嬌嬈。銀花燭冷飛羅暗，寶悄香融曲篆銷。簾影亂，漏聲迢。佩雲清入楚天遙。題紅未託相思約，明月空歸第五橋。
思佳客
作者：陳允平
朝代：宋

玉轡青驄去不歸。錦中頻織斷腸詩。窗憑繡日鶯聲婉，簾卷香雲雁影回。金縷扇，碧羅衣。蝶魂飛度畫闌西。花開花落春多少，獨有層樓雙燕知。
思佳客
作者：陳允平
朝代：宋

簇簇紅雲冷欲凝。東風特地喚花醒。數枝夜色當銀燭，一段春嬌入畫屏。如有恨，似多情。柳邊鶯語十分明。柳邊鶯語如何說，莫笑梅花太瘦生。
思佳客
作者：陳允平
朝代：宋

錦幄沉沉寶篆殘。惜春無語憑闌干。庭前芳草空惆悵，簾外飛花自往還。金屋靜，玉簫閒。一尊芳酒駐紅顏。東風落盡荼䕷雪，滿院清香夜不寒。
惜分飛
作者：陳允平
朝代：宋

釧閣桃腮香玉溜。困倚銀床倦繡。雙燕歸來後。相思葉底尋紅豆。碧唾春衫還在否。重理弓彎舞袖。錦藉芙蓉皺。翠腰羞對垂楊瘦。
意難忘
作者：陳允平
朝代：宋

額粉宮黃。襯桃花扇底，歌送瑤觴。裙拖金縷細，衫唾碧花香。瓊佩冷，玉肌涼。羅襪步滄浪。漫共伊，心盟意約，眼覷眉相。連環未結雙雙。似桃源誤入，初嫁劉郎。瓏璁仙子髻，綽約道家妝。千種恨、九迴腸。雲雨夢猶妨。誤少年，紅銷翠減，虛度風光。
感皇恩
作者：陳允平
朝代：宋

體態玉精神，惺憁言語。一點靈犀動人處。繡香羅帕，為待別時親付。要人長記得，相思苦。綵鸞獨跨，藍橋歸路。憔悴東風自蠻素。桃葉楊花，又向空江欲度。任洛陽城裡，春無數。
憶舊遊
作者：陳允平
朝代：宋

又眉峰碧聚，記得郵亭，人別中宵。翦燭西窗下，聽林梢葉墜，霧漠煙瀟。綵鸞夢逐雲去，環佩人扶遙。但鏡裂鴛奩，釵分燕股，粉膩香銷。迢迢。舊遊處，向柳下維舟，花底揚鏢。更憶西風裡，採芙蓉江上，雙槳頻招。怨紅一葉應到，明月赤闌橋。漸淚浥瓊腮，胭脂澹薄羞嫩桃。
憶諸姪
作者：陳允平
朝代：宋

萬里經年別，臨分手重携。
地寒冬氣早，家遠暮雲低。
有信秋憑雁，無眠夜聽雞。
滿懷霜露感，不隔故山西。
懷潘鄮屋
作者：陳允平
朝代：宋

洛陽纔解珮，過眼忽秋分。
四海一明月，千山共白雲。
雁烟迷曉樹，蟲露濕香芹。
滿紙相思字，臨風欲寄君。
戀繡衾
作者：陳允平
朝代：宋

多情無語斂黛眉。寄相思、偏仗柳枝。待折向、尊前唱，奈東風、吹做絮飛。歸來醉抱瑟琶睡，正酒醒、香盡漏移。無賴是、梨花夢，被月明、偏照帳兒。
戀繡衾
作者：陳允平
朝代：宋

緗桃紅淺柳褪黃。燕初來、宮漏漸長。任日轉、花梢也，倚蘭屏、猶未試妝。秦鸞舊曲無心理，憶年時、相傍採桑。聽綠樹、嬌鶯囀，一聲聲、都是斷腸。
戀繡衾
作者：陳允平
朝代：宋

銀鴛金鳳畫暗銷。曉簾櫳、新翠漸交。算多少、相思恨，被東風，吹上柳梢。羅窗夜夜梨花瘦，奈月明、香夢易消。便擬倩、題紅葉，趁落花、流過謝橋。
戍婦
作者：陳允平
朝代：宋

梧桐葉落雁來時，見說沙場未解圍。
夜夜燈前做針線，倩誰邊上寄寒衣。
拜星月慢
作者：陳允平
朝代：宋

漏閣閒籤，琴窗倦譜，露溼宵螢欲暗。雁咽涼聲，寂寞芙蓉院。畫簷外，樹色驚霜漸改，澹碧雲疏星爛。舊約桐陰，問何時重見。倚銀屏、更憶秋娘面。想凌波、共立河橋畔。重念酒汙羅襦，漸金篝香散。翦孤燈、伴宿西風館。黃花夢、對發淒涼嘆。但悵望、一水家山，被紅塵隔斷。
採桑行
作者：陳允平
朝代：宋

妾本秦羅敷，家住曲江曲。
門前楊柳青，春風啼布穀。
樹頭桑初芽，家家蠶始浴。
相呼出採桑，採桑如採玉。
屈曲迴高枝，攀條剪柔綠。
朝晴採桑南，暮雨採桑北。
採得桑歸遲，小姑怨相促。
陌上綺羅人，問妾眉何蹙。
妾恨妾自知，問妾何所欲。
消磨三十春，漸喜蠶上簇。
七日收得繭百斤，十日繅成絲兩束。
一絲一線工，織成羅與縠。
百人共辛勤，一人衣不足。
舉頭忽見桑葉黄，低頭垂淚羞布裳。
探春·探春慢
作者：陳允平
朝代：宋

上苑烏啼，中洲鷺起，疏鍾才度雲窈。篆冷香篝，燈微塵幌，殘夢猶吟芳草。搔首捲簾看，認何處、六橋煙柳。翠繞才艤西泠，趁取過湖人少。掠水風花繚繞。還暗憶年時，旗亭歌酒。隱約春聲，鈿車寶勒，次第鳳城開了。惟有踏青心，縱早起、不嫌寒峭。畫闌閒立，東風舊紅誰掃。
摸魚兒
作者：陳允平
朝代：宋

倚東風、畫闌十二，芳陰簾幕低護。玉屏翠冷梨花瘦，寂寞小樓煙雨。腸斷處。悵折柳柔情，舊別長亭路。年華似羽。任錦瑟聲寒，瓊簫夢遠，羞對彩鶯舞。文園賦。重憶河橋眉嫵。啼痕猶濺紈素。丁香共結相思恨，空託繡羅金縷。春已暮。蹤燕約鶯盟，無計留春住。傷春倦旅。趁暗綠稀紅，扁舟短棹，載酒送春去。
摸魚兒
作者：陳允平
朝代：宋

過重陽、晚香猶耐，江城風露初峭。梅花已索巡簷笑，春入數枝紅小。寒恁早。正簾卷蒼雲，和氣生芝草。金虯篆嫋。喜人樂豐年，波澄瀚海，星斗煥牙纛。家山近，遊宴十洲三島。石橋詩思頻繞。朱顏白髮神仙樣，誰信玉關人老。春漸好。望閶闔天低，咫尺瞻黃道。祥雲縹緲。看柳色沙堤，鶯聲禁輦，鳴佩鳳池曉。
故宮
作者：陳允平
朝代：宋

瓊臺玉館照青紅，夢斷思陵檜柏風。
三十二門金鎖合，年年春雨掃梧桐。
早梅芳·喜遷鶯
作者：陳允平
朝代：宋

柳初妍，花漸好。可恨行期到。落梅香盡，澹月朦朧微照。風簾銀燭暗，露幕金花小。縱離歌緩唱，殘角又霜曉。瑣窗前，秦吉了。促上長安道。揚鞭西去，幾點稀星尚雲表。去程疑是夢，宿酒昏情抱。鳳樓空，瓊簫聲漸杳。
早梅芳·喜遷鶯
作者：陳允平
朝代：宋

鳳釵橫，鸞帶繞。獨步鴛鴦沼。闌干斜倚，自打精神對花笑。貼衣瓊佩冷，襯襪金蓮小。卷香茵縹緲，舞袖稱纖妙。夢初成，歡未了。明日青門道。離雲別雨，脈脈無情畫堂曉。柳邊國驕馬去，翠閣空凝眺。漸春風、綠愁江上草。
明月引·江城梅花引
作者：陳允平
朝代：宋

雨餘芳草碧蕭蕭。暗春潮。蕩雙橈。紫鳳青鸞，舊夢帶文簫。綽約佩環風不定，雲欲墮，六銖香，天外飄。相思為誰蘭恨銷。渺湘魂、無處招。素紈猶在，真真意、還倩誰描。舞鏡空圓，羞對月明宵。鏡裡心心心裡月，君去矣，舊東風，新畫橋。
明皇按樂圖
作者：陳允平
朝代：宋

日日霓裳宴綵樓，三千歌粉侍宸旒。
月明宮殿雙龍伏，雲擁簫韶九鳳游。
翠袖半籠金約臂，寶釵斜墜玉搔頭。
不知舞到弓彎處，一拍春風一拍愁。
春塘
作者：陳允平
朝代：宋

春塘雨歇曙鶑啼，坊院深閑竹樹西。
靜倚綠窗看漏水，野花開到白棠梨。
春曉
作者：陳允平
朝代：宋

曉風獵獵捲芭蕉，簾幕深深燕子巢。
十二畫欄都倚遍，一雙蝴蝶上花梢。
春詞
作者：陳允平
朝代：宋

楊柳春風三月三，畫橋芳草碧纖纖。
一雙燕子歸來後，十二紅樓捲繡簾。
春遊曲
作者：陳允平
朝代：宋

長安二月東風裏，千紅陌上香塵起。
都人歡呼去踏青，馬如游龍車如水。
兩兩三三爭買花，青樓酒旗三百家。
長安酒貴人未醉，岸頭芳草日半斜。
誰家女子嬌似玉，約莫青春十五六。
鬰金羅带蘇合香，琵琶自度相思曲。
相思曲，聲斷續，斷續回文不堪讀。
回文斷續有續時，離腸寸斷無續期。
春閨
作者：陳允平
朝代：宋

寂寞梨花院落閑，遠山愁入兩眉彎。
黄金絡索珊瑚墜，獨立春風教白鷳。
春閨
作者：陳允平
朝代：宋

終日懷人倚翠闌，別長愁覺釧金寬。
顰眉鈿葉拋鴛甃，彈淚燈花落鳳盤。
梅粉有香供夜雨，柳絲無力受春寒。
階前拾得相思子，自結羅囊繡合歡。
春閨怨
作者：陳允平
朝代：宋

妾家住在湘江曲，門枕湘江春水綠。
年年長是暮春時，兩岸垂楊啼布穀。
自君話別湘江頭，獨上層樓彈箜篌。
蛾眉不掃遠山碧，滿堤芳草春正愁。
舉頭不見君，但見湘江雲。
江雲散復聚，妾心空如熏。
舉頭不見君，但見湘江水。
江水去復回，妾顔爲誰美。
湘江雲，湘江水，雲水悠悠何日已。
舉頭望君君未歸，門前楊柳空依依。
暗香
作者：陳允平
朝代：宋

霽天秋色。正倚樓待月，誰伴橫笛。漲綠浮空，閒數河星手堪摘。彌望澄光練淨，分付與、玄暉才筆。煙漵闊，雲遠波平，歸鳥趁風席。南國。信音寂。悵雁渚渡閒，鷺汀沙積。蘚碑露泣。時拊遺蹤暗嗟憶。人事空隨逝水。今古但、雙流一碧。待辦取、蓑共笠，小舟泛得。
暮春
作者：陳允平
朝代：宋

柳外宮鶑囀曉寒，萬花開盡正春殘。
沉香亭北欄干曲，獨抱琵琶看牡丹。
暮秋遊虎丘
作者：陳允平
朝代：宋

寂寞虛廊暗草萊，天風繚繞寶華臺。
江空露冷蛟龍伏，殿古雲深鸛鵲來。
山館老松褰綠蔓，石壇芳桂落蒼苔。
寒鍾敲斷楓橋月，半夜禪僧入定回。
曹娥廟
作者：陳允平
朝代：宋

漢碣嵯峨幾百秋，曲墳遺廟越山頭。
潮聲侵帳鳳屏冷，雲氣繞臺鸞鏡愁。
孝節稜稜雙檜立，哀魂渺渺一江流。
椒觴載奠靈風起，知我懷親送遠舟。
月上海棠
作者：陳允平
朝代：宋

遊絲弄晚，捲簾看處，燕重來時候。正鞦韆亭榭，錦窠春透。夢迴褪浴華清，凝溫泉、絳綃微皺。芳陰底，人立東風，露華如晝。宜酒。啼香淚薄，醉玉痕深，與春同瘦。想當年金谷，步帷初繡。彩雲影裡徘徊，嬌無語、夜寒歸後。鶯窗曉，花間重攜素手。
月中行·月宮春
作者：陳允平
朝代：宋

鬢雲斜插映山紅。春裡澹香融。自攜紈扇出簾櫳。意欲撲飛蟲。薔薇架下偏宜酒，纖纖手、自引金鍾。倦歌佯醉倚東風。愁在落花中。
有感
作者：陳允平
朝代：宋

軟紅塵裏度韶華，楊柳橋邊舊酒家。
燕子不歸春漸老，東風開盡刺桐花。
有所思
作者：陳允平
朝代：宋

憶昔美人初別時，長亭兩岸柳依依。
今日美人天之涯，美人美人胡不歸。
憶昔君別妾，分破青鸞鏡，破鏡如破心。
與妾表相憶，相憶圖久深。
憶昔妾別君，剪斷金鳳釵，斷釵如斷腸。
贈君表相思，相思圖久長。
一日一日復一日，青鏡鸞孤釵鳳隻。
未必君相思，能如妾相憶。
寒衣剪就欲寄君，長安門外無行人。
雁聲半夜西風惡，窗前一片梧桐落。
望江南·憶江南
作者：陳允平
朝代：宋

嬌滴滴，聰雋在秋波。六幅香裙拖細縠，一鉤塵襪翦輕羅。春意動人多。臨寶鑑，石黛拂修蛾。燕子樓頭蝴蝶夢，桃花扇底竹枝歌。楊柳月婆娑。
望江南·憶江南
作者：陳允平
朝代：宋

煙漠漠，湖外綠楊堤。滿地落花春雨後，一簾飛絮夕陽西。梁燕落香泥。流水恨，和淚入桃溪。鸚鵡洲邊鸚鵡恨，杜鵑枝上杜鵑啼。歸思越悽悽。
朝中措
作者：陳允平
朝代：宋

欲晴又雨雨還晴。時節又清明。紅杏牆頭燕語，碧桃枝上鶯聲。輕衫短帽，扁舟小棹，幾度旗亭。鬥草踏青天氣，買花載酒心情。
木蘭花·玉樓春
作者：陳允平
朝代：宋

長江浩渺山明秀。宛轉西風驚客袖。相逢才系柳邊舟，相別又傾花下酒。怪得新來詩骨瘦。都在秋娘相識後。一天明月照相思，蘆荻汀洲霜滿首。
林道士故廬
作者：陳允平
朝代：宋

青城道士跨青牛，去作清都汗漫遊。
朝扣九關朝玉闕，暮回三島宴金樓。
丹隨鶴舞緱山月，劍伴龍歸洛浦秋。
猶有石房雲不散，曉風松柏兩颼飀。
柳梢青
作者：陳允平
朝代：宋

沁月凝霜。精神好處，曾悟花光。帶雪煎茶，和冰釀酒，聊潤枯腸。看花小立疏廊。道是雪、如何恁香。幾度巡簷，一枝清瘦，疑在蓬窗。
柳梢青
作者：陳允平
朝代：宋

片片花飛。風前疏樹，雪後殘枝。剗地多情，帶將明月，來伴書幃。歲寒心事誰知。向籬落、微斜半敧。添得閒愁，酒將闌處，吟未成時。
柳梢青
作者：陳允平
朝代：宋

菊謝東籬。問梅開未，先問南枝。兩蕊三花，松邊傍石，竹外臨溪。尊前暗憶年時。算笛裡、關情是伊。何遜風流，林逋標緻，一二聯詩。
柳梢青
作者：陳允平
朝代：宋

蘚跡苔痕。香浮硯席，影蘸吟尊。雪正商量，同雲淡淡，微月昏昏。孤山往事誰論。但招得、逋仙斷魂。客裡相逢，數枝驛路，千樹江村。
桂枝香
作者：陳允平
朝代：宋

殘蟬乍歇。又亂葉打窗，蛩韻悽切。寂寞天香院宇，露涼時節。乘鸞扇底婆娑影，幻清虛、廣寒宮闕。小山秋重，千巖夜悄，舉尊邀月。甚賦得、仙標道骨。倩誰搗玄霜，猶未成屑。回首藍橋路迥，夢魂飛越。雕闌翠甃金英滿，灑西風、非雨非雪。惜花心性，輸他少年，等閒攀折。
梁湖道上
作者：陳允平
朝代：宋

東風酒旆斜，浦口第三家。
谷鳥鳴春樹，江鷗起暮沙。
故鄉山漸近，曲岸柳初芽。
客路歸心切，孤帆带落霞。
梅梁堰
作者：陳允平
朝代：宋

廟近雲濤觀，山遥翠欲重。
祇應溪上木，便是洞中龍。
堰折潮歸海，樓迎浪答鍾。
斷碑荒蘚合，終古載靈蹤。
梨花
作者：陳允平
朝代：宋

流鶑偷入未央宮，望斷昭陽信不通。
寂寞雨聲寒食夜，一枝香淚泣東風。
歸燕
作者：陳允平
朝代：宋

王謝堂前柳樹蒼，玉京墳上蘚花黄。
無情又逐東風去，落日朱簾幾斷腸。
氐州第一
作者：陳允平
朝代：宋

閒倚江樓，涼生半臂，天高過雁來小。紫芡波寒，青蕪煙澹，南浦雲帆縹緲。潮帶離愁，去冉冉、夕陽空照。寂寞東籬，白衣人遠，漸黃花老。見說西湖鷗鷺少。孤山路、醉魂飛繞。荻蟹初肥，蓴鱸更美，盡酒懷詩抱。待南枝、春信早。巡簷對梅花索笑。月落烏啼，漸霜天、鍾殘夢曉。
江南謠
作者：陳允平
朝代：宋

柳絮飛時話別離，梅花開後待郎歸。
梅花開後無消息，更待明年柳絮飛。
江城子
作者：陳允平
朝代：宋

東風吹恨上眉彎。燕初還。杏花殘。簾裡春深，簾外雨聲寒。拾翠芳期孤負卻，空脈脈，倚闌干。流蘇香重玉連環。繞屏山。寶箏閒。淚薄鮫綃，零露溼紅蘭。瘦卻舞腰渾可事，銀蹀躞，半闌珊。
江村
作者：陳允平
朝代：宋

草舍蔬畦繞，柴門竹逕通。
斷雲遮落日，細雨濕斜風。
野艾抽花碧，山茄带葉紅。
烟深南浦遠，難認楚江楓。
江闊
作者：陳允平
朝代：宋

江闊雁聲遥，何人共寂寥。
青天不可問，明月若爲邀。
俠士誇騎鶴，蠻奴學射雕。
平生堂下柳，聊復伴秋宵。
江館野望
作者：陳允平
朝代：宋

江邊雁過秋，江上暮雲愁。
嶺曲山橫轉，潮回水逆流。
亂莎行石蟹，殘荻卧沙鷗。
黯淡三更月，何人獨倚樓。
浣溪沙
作者：陳允平
朝代：宋

一枕華胥夢不成。碧筒香潤玉醪傾。日長花影過池亭。雪藕臂寒鸚較怯，採菱歌發鷺頻驚。白蘋洲上雨初晴。
浣溪沙
作者：陳允平
朝代：宋

六幅蒲帆曉渡平。一江星斗漸西傾。離家才是兩三程。浦外野花如喚客，樹頭春鳥自呼名。五雲深處錦官城。
浣溪沙
作者：陳允平
朝代：宋

十二珠簾繡帶垂。柳煙迷暗楚江涯。自攜玉笛憑丹梯。寫恨鸞箋凝粉淚，踏青鴛襪濺金泥。落紅深處亂鶯啼。
浣溪沙
作者：陳允平
朝代：宋

寶鏡奩開素月空。晚妝慵結繡芙蓉。殢人嬌語更憁憁。倦浴金蓮輕衫步，捧笙玉筍半當胸。枕痕又露一絲紅。
浣溪沙
作者：陳允平
朝代：宋

柳底徵鞍花底車。兩行香淚溼紅襦。別來鶯燕已春餘。梳洗樓臺愁獨倚，笙歌庭院醉誰扶。捲簾閒看玉儲胥。
浣溪沙
作者：陳允平
朝代：宋

楊柳煙深五鳳樓。繡簾風揚玉梭球。夜寒誰伴錦香篝。殘月情圓曉夢，落花無語訴春愁。寶笙偷按小梁州。
浣溪沙
作者：陳允平
朝代：宋

睡起朦騰小篆香。素紈輕度玉肌涼。竹深荷淨少炎光。雨過亂蟬嘶古柳，日斜雙鷺立閒塘。更將心事自商量。
浣溪沙
作者：陳允平
朝代：宋

約臂金圓隱絳繒。枕痕斜印曲花藤。玉肌嬌軟瑩如冰。護日簾櫳迷曉夢，舞風瓊佩弄秋聲。倦妝鸞鑑不忺憑。
浣溪沙
作者：陳允平
朝代：宋

自別蕭郎錦帳寒。鳳樓日日望平安。杏花枝上露才乾。眉皺但嫌鈿翠墮，臂銷惟覺釧金寬。薄情楊柳殢徵鞍。
浣溪沙
作者：陳允平
朝代：宋

雙倚妝樓寶髻垂。佩環依約下瑤池。鬢邊斜插碧蟬兒。不嫁東風蘇小恨，未圓明月柳娘悲。舞休愁疊縷金衣。
浣溪沙
作者：陳允平
朝代：宋

鬥鴨闌干燕子飛。一堤春水漾晴暉。女郎何處踏青歸。生色鞋兒銷鳳穩，碧羅衫子唾花微。後期應待牡丹時。
浪淘沙慢
作者：陳允平
朝代：宋

暮煙愁，鴉歸古樹，雁過空堞。南浦牙檣漸發。陽關歌盡半闋。便恨入迴腸千萬結。長亭柳、寸寸攀折。望日下長安近，莫遣鱗鴻成閒絕。悽切。去帆浪遠江闊。悵頓解連環，西窗下、對燭頻哽咽。嘆百歲光陰，幾度離別。翠銷粉竭。信乍圓易散，彩雲明月。浙水吳山重重疊。流蘇帳、陽臺夢歇。暗塵鎖、孤鸞秦鏡缺。羞人問、怕說相思，正滿院楊花，落盡東風雪。
淮西
作者：陳允平
朝代：宋

舟子解貪程，能知倦客情。
斷雲微雨霽，遠水落霞明。
驛古如荒廟，山平接廢城。
遊淮少年事，今祇歎勞生。
清風閣
作者：陳允平
朝代：宋

巍巍楹檻逼星河，城上闌干野色多。
天目水分波浩渺，大湖山點石嵯峨。
羅窗夜氣吹銀燭，翠箔秋聲動玉珂。
我欲乘空呼列子，月明何處起蘋歌。
渡江雲
作者：陳允平
朝代：宋

青青江上草，片帆浪暖，初泊渡頭沙。翠筇便瘦倚，問酒垂楊，影裡那人家。東風未許，漫媚嫵、輕試鉛華。飄佩環、玉波秋瑩，雙髻綠堆鴉。空嗟。赤闌橋畔，暗約琴心，傍鞦韆影下。夜漸分、西窗愁對，煙月籠紗。離情暗逐春潮去，南浦恨、風葦煙葭。腸斷處，門前一樹桃花。
湖上
作者：陳允平
朝代：宋

流水斷橋邊，笙歌擁畫船。
日酣花半醉，春困柳三眠。
策杖登雲洞，觀魚上玉泉。
鳳城歸去晚，山鎖萬重烟。
滿庭芳
作者：陳允平
朝代：宋

槐影連陰，竹光摶露，小荷新綠浮園。簟紋如浪，綃帳碧籠煙。回合溪橋一曲，初雨過、流水濺濺。闌干外，沙鷗野鳥，飛過釣魚船。浮生，同幻境，眼空四海，跡寄三椽。但隨天、休問我後誰前。要識淵明琴趣，真真意、都在無弦。薰風裡，綸巾羽扇，一枕北窗眠。
滿江紅
作者：陳允平
朝代：宋

目斷江橫，相思字、難憑雁足。從別後、倦歌慵繡，悄無拘束。煙柳翠迷星眼恨，露桃紅沁霞腮肉。傍瑣窗、終日對文枰，翻新局。頻暗把，歸期卜。芳草恨，闌干曲。謝多情海燕，伴愁華屋。明月自圓雙蝶夢，彩雲空伴孤鸞宿。任畫簾、不卷玉鉤閒，揚花撲。
滿路花·促拍滿路花
作者：陳允平
朝代：宋

寒輕菊未殘，春小梅初破。獸爐閒撥盡，松明火。青氈錦幄，四壁新妝裹。重暖香篝，繡被擁銀屏，綵鸞空伴雲臥。相思何處，夢入藍橋左。歸期還細數，愁眉鎖。薄情孤雁，不向樓西過。故人應怪我。怪我無書，有書還倩誰呵。
滿路花·促拍滿路花
作者：陳允平
朝代：宋

離歌泣斷雲，別舞愁飛雪。鳳皇臺上望，瓊簫絕。釵分玉燕，寸寸迴腸折。碧空歸雁闊。猶有疏梅，歲寒獨伴高節。鮫綃羅帕，淚灑胭脂血。悠悠江上水，天連線。朱樓遍倚，萬里空情切。此恨憑誰說。天若有情，料天須有區別。
漁家傲
作者：陳允平
朝代：宋

日轉花梢春已晝。雙蛾曲理遙山秀。百草偏輸羞不鬥。隨人後。無情自折金絲柳。秋水盈盈嬌欲溜。六麼倦舞弓彎袖。偷摘青梅推病酒。俳徊久。一雙燕子歸時候。
漁家傲
作者：陳允平
朝代：宋

自別春風情意惻。秦箏不理香塵積。去躍青驄游上國。歸未得。何如莫向尊前識。薄倖高陽花酒客。迷雲戀雨青樓側。金屋空閒雙鳳席。離懷適。銀臺燭淚成行滴。
無題·其一
作者：陳允平
朝代：宋

鮫綃簾捲錦屏開，弱柳絲絲拂吹臺。
閑品琵琶不成調，落花飛趁曉風來。
無題·其二
作者：陳允平
朝代：宋

千樹琅玕碧玉梢，秋聲半夜浙江潮。
小庭寂寞無人到，誰與同吹月下簫。
玉樓春
作者：陳允平
朝代：宋

東風躍馬長安道。一樹櫻桃花謝了。別來千里夢頻歸，醉裡五更愁不到。江南兩岸無名草。雨遍莓苔生嫩葆。玉樓人遠綠腰閒，簾幕深沈雙燕老。
玉樓春
作者：陳允平
朝代：宋

柳絲挽得秋光住。腸斷驛亭離別處。斜陽一片水邊樓，紅葉滿天江上路。來鴻去雁知何數。欲問歸期朝復暮。晚風亭院倚闌干，兩岸蘆花飛雪絮。
玉樓春
作者：陳允平
朝代：宋

粉銷香減紅蘭淚。總是文君初別意。春風織就悶情懷，夜月砌成愁況未。迢迢歸夢頻東里。堪恨洛陽花漸已。斜陽日日自相思，三十六陂芳草地。
玉樓春
作者：陳允平
朝代：宋

萬花叢底曾抬目。澹雅梳妝嬌已足。夜來鸚鵡夢中人，春去琵琶江上曲。雙鸞碧重釵頭玉。裙曳湘羅浮淺綠。東風一醉買蛾眉，為拚明珠三萬斛。
玉樓春
作者：陳允平
朝代：宋

西園鬥結鞦韆了。日漾遊絲煙外嫋。小橋楊柳色初濃，別院海棠花正好。粉牆低度鶯聲巧。薄薄輕衫宜短帽。便拚日日醉芳菲，未必春風留玉貌。
玲瓏四犯
作者：陳允平
朝代：宋

金屋春深，似灼灼娉婷，真真嬌豔。洗淨鉛華，依舊曲眉豐臉。猶記舞歇涼州，漸縹緲、碧雲繚亂。白玉環、寶鏡偷換。別後甚時重見。鸞幃鳳席鴛鴦薦。但空餘、蕙芳蘭茜。天涯柳色青青恨，不入東風眼。惆悵二十四橋，任落絮、飛花亂點。奈翠屏、一枕雲雨夢，誰驚散。
留鶴江有感
作者：陳允平
朝代：宋

抱玉歸來淚滿襟，世間何許覓知音。
此生雖有噬臍悔，到死終無嘗膽心。
伏櫪馬思雲路遠，避鈎魚隠石潭深。
故人若問淞江客，自採芙蓉學楚吟。
疏影
作者：陳允平
朝代：宋

千峰翠玉。送孤雲伴我，羅窗清宿。拂曉憑虛，春碧生寒，衣單瘦倚筇竹。東風不解吹愁醒，但芳草、溪城南北。認霧鬟，遙鎖修顰，眉嫵為誰愁獨。江上輕鷗似識，背昭亭兩兩，飛破晴淥。一片蒼煙，隔斷家山，夢繞石窗蘿屋。相看不厭朝還暮，算幾度、赤闌干曲。待倩詩、收拾歸來，寫作臥遊屏幅。
登吳山
作者：陳允平
朝代：宋

登高一展眺，宮樹鬰嵯峨。
樓閣春風滿，東南王氣多。
青天行日月，大地布山河。
柳色沙堤路，時聞響玉珂。
登招寶山
作者：陳允平
朝代：宋

宇宙初開闢，何神立此山。
中流天柱石，大地海門關。
浪惡蛟龍怒，雲深虎豹閑。
潮期與日月，千古一循環。
登西樓懷湯損之
作者：陳允平
朝代：宋

楊柳飄飄春思長，綠橋流水繞官牆。
碧雲望斷空回首，一半闌干無夕陽。
百字令·念奴嬌
作者：陳允平
朝代：宋

凝雲冱曉，正シ花才積，荻絮初殘。華表翩躚何處鶴，愛吟人在孤山。凍解苔鋪，冰融沙甃，誰憑玉勾闌。茸衫氈帽，冷香吹上吟鞍。將次柳際瓊銷，梅邊粉瘦，添做十分寒。閒踏輕澌來薦菊，半潭新漲微瀾。水北峰巒，城陰樓觀，留向月中看。巘雲深處，好風飛下晴湍。
盤陀
作者：陳允平
朝代：宋

盤陀石上看松眠，薜荔凌霄結紫烟。
何處鶴聲驚夢醒，一雙飛起茯苓仙。
相思引
作者：陳允平
朝代：宋

金谷園林錦繡香。踏青挑菜又相將。鳳台人遠，離思入三湘。花著雨添紅粉重，柳隨風曳碧絲長。薄情鸞燕，春去怎商量。
祝英臺近
作者：陳允平
朝代：宋

待春來，春又到，花底自徘徊。春淺花遲，攜酒為春催。可堪碧小紅微，黃輕紫豔，東風外、妝點池臺。且銜杯。無奈年少心情，看花能幾回。春自年年，花自為春開。是他春為花愁，花因春瘦，花殘後、人未歸來。
秋夜遊東墅
作者：陳允平
朝代：宋

雲壓高空雁陣低，江城歷歷草離離。
樓臺秋淡玉簫遠，簾幕夜寒銅漏遲。
明月鷺鷥菱葉浦，西風蟋蟀豆花籬。
一樽酒盡銀河落，猶有殘鍾出古祠。
秋暮登太白
作者：陳允平
朝代：宋

飄飄短褐袍，倚杖立金鼇。
橋束溪流急，樹增山勢高。
白雲連海嶠，黄葉滿亭臯。
落日西風惡，塵埃兩鬢毛。
秋蕊香
作者：陳允平
朝代：宋

晚酌宜城酒暖。玉軟嫩紅潮面。醉中窈窕度嬌眼。不識愁深恨淺。繡窗一縷香絨線。擊雙燕。海棠滿地夕陽遠。明月笙歌別院。
秦鸞曲
作者：陳允平
朝代：宋

盈盈白玉鈿，裊裊黄金縷。
拍拍水晶奩，皎皎珊瑚樹。
簾前雙燕飛，門外桃花雨。
無處說相思，羞對秦鸞舞。
竹枝曲
作者：陳允平
朝代：宋

峨眉山頭月如眉，畫眉夬婿歸不歸。
十日學德眉似月，眉成又是月圓時。
糖多令·唐多令
作者：陳允平
朝代：宋

休去採芙蓉。秋江煙水空。帶斜陽、一片徵鴻。欲頓閒愁無頓處，都著在兩眉峰。心事寄題紅。畫橋流水東。斷腸人、無奈秋濃。回首層樓歸去懶，早新月、掛梧桐。
糖多令·唐多令
作者：陳允平
朝代：宋

何處是秋風。月明霜露中。算淒涼、未到梧桐。曾向垂虹橋上看，有幾樹、水邊楓。客路怕相逢。酒濃愁更濃。數歸期、猶是秋冬。欲寄相思無好句，聊折贈、雁來紅。
糖多令·唐多令
作者：陳允平
朝代：宋

明月可中庭。蕭蕭絡緯聲。畫闌秋、千樹吹香。玉宇無塵涼似水，銷不盡、許多清。欲醉醉還醒。欲吟吟未成。拈金英、三嗅微馨。應有乘鸞天上女，隨風露、下青冥。
紅林擒近
作者：陳允平
朝代：宋

三萬六千頃，玉壺天地寒。庾嶺封的皪，淇園折琅玕。漠漠梨花爛漫，紛紛柳絮飛殘。直疑潢潦驚翻，斜風溯狂瀾。對此頻勝賞，一醉飽清歡。呼䣔童翦韭，和冰先薦春盤。怕東風吹散，留尊待月，倚闌莫惜今夜看。
紅林擒近
作者：陳允平
朝代：宋

飛絮迷芳意，落梅銷暗香。皓鶴淚空碧，白鷗避寒塘。妨它踏青鬥草，便放曉日東窗。先自懶弄晨妝。誰奈靚笙簧。望簾尋酒市，看釣認漁鄉。控持紫燕，芹泥未上雕樑。想梁園謝館，群花較晚，但陪玉樹頻舉觴。
紅羅襖
作者：陳允平
朝代：宋

別來書漸少，家遠夢徒歸。念去燕來鴻，愁隨秋到，舊盟新約，心與天知。楚江上、木落林稀。西風尚隔心期。水闊草離離。更皓月照影傷悲。
終日
作者：陳允平
朝代：宋

終日懷人憑曲欄，餘陰未放客衣單。
祇緣二月風光澹，別作一般天氣看。
梅粉有香銷夜雨，柳絲無力受春寒。
閑情漠漠難拘管，自逐輕鷗下急灘。
經馮將軍墓
作者：陳允平
朝代：宋

同山半白雲，此地葬將軍。
香火空遺像，朝廷紀舊勳。
鐵衣懸古塔，金鉞鎮荒墳。
一澗清泠水，年年生紫芹。
綠瑣
作者：陳允平
朝代：宋

綠瑣銀臺燭焰紅，月痕斜過井梧東。
背人約住黄金釧，輕札香羅護守宮。
聚景園
作者：陳允平
朝代：宋

上苑韶光隔鳳城，十分春事屬流鶑。
雨餘芳草欲無地，風定落花如有聲。
柳榭雲深棲鸛鵲，櫸塘沙暖浴鵁鶄。
年來翠輦經遊少，七十二亭空月明。
臨江仙
作者：陳允平
朝代：宋

門外湖光清似玉，雨桐煙柳扶疏。愛閒吾亦愛吾廬。爐香心在在，杯酒樂如如。有子專城才四十，諸孫顆顆明珠。傳家衣缽只詩書。一坡存菊意，千歲學松臞。
臺上
作者：陳允平
朝代：宋

客舍新移近魯臺，翛然一榻少塵埃。
丁寧黄耳休驚吠，不是閑人定不來。
芝山
作者：陳允平
朝代：宋

春風幾樹石楠開，誰采靈芝去不回。
彭蠡水分雙港落，匡廬雲度五峰來。
鍾沉古寺僧初定，月墮長松鳥自哀。
堪歎昔人携酒地，斷碑無主卧蒼苔。
花犯
作者：陳允平
朝代：宋

報南枝、東風試暖，蕭蕭甚情味。亂瓊雕綴。幻姑射精神，玉蕊佳麗。壽陽宴罷妝臺倚。眉顰羞鵲喜。念誤卻、何郎歸去，清香空翠被。溪松徑竹素知心，青青歲寒友，甘同憔悴。漸畫角，嚴城上、雁霜驚墜。煙江暮、佩環未解，愁不到、獨醒人夢裡。但恨繞、六橋明月，孤山雲畔水。
芳草渡·系裙腰
作者：陳允平
朝代：宋

芳草渡。漸迤邐分飛，鴛儔鳳侶。灑一枝香淚，梨花寂寞春雨。惜別情思苦。匆匆深盟訴。翠浪遠，六幅蒲帆，縹緲東去。遠顧。夕陽冉冉，恨逐潮回南浦路。漫空念、歸來燕子，雙棲舊庭戶。市橋細柳，尚不減、少年張緒。漸瘦損，懶照秦鸞對舞。
茅葦
作者：陳允平
朝代：宋

白葦黄茅幾斷魂，數家鷄犬不相聞。
江南多少朱門閉，桑柘春深綠似雲。
荔枝香近·荔枝香
作者：陳允平
朝代：宋

杜宇聲聲頻喚，春漸去。暗碧柳色依依，湖上迷青霧。殘香淨冼紅蘭，昨夜朱鉛雨。金泥帳底，雙虯自沈乳。天際，漸迤邐片帆南浦。一笑薔薇，別後酒杯慵舉。江上琵琶，莫遣東風誤鸚鵡。淚擁通宵蠟炬。
荔枝香近·荔枝香
作者：陳允平
朝代：宋

臉霞香銷粉薄，淚偷泫。靉靉金獸，瀋水微薰，人簾綠樹春陰，糝徑紅英風捲。芳草怨碧，王孫漸遠。錦屏夢迴，恍覺雲雨散。玉瑟無心理，懶醉瓊花宴。寶釵翠滑，一縷青絲為君翦。別情誰更排遣。
菩薩蠻
作者：陳允平
朝代：宋

杏花枝上鶯聲嫩。鳳屏倦倚人初困。金獸莫添香。香濃情轉傷。雲沉歸雁杳。綠漲江南草。獨倚夕陽樓。雙帆何處舟。
菩薩蠻
作者：陳允平
朝代：宋

銀城遠枕清江曲。汀洲盡畫蒹葭綠。君上木蘭舟。妾愁雙鳳樓。角聲何處發。月浸溪橋雪。獨自倚闌看。風飄襟袖寒。
蘭陵王
作者：陳允平
朝代：宋

古堤直。隔水輕陰揚碧。東風路，還是舞煙眠露，年年自春色。紅塵遍京國。留滯高陽醉客。斜陽外，千縷翠條，彷佛流鶯度金尺。長亭半陳跡。記曾系徵鞍，頻護歌席。匆匆江上又寒食。回首處應念，舊曾攀折，依然離恨遍四驛。倦遊尚南北。惻惻。怨懷積。漸楚榭寒收，隋苑春寂。眉顰不盡相思極。想人在何處，倚樓橫笛。閒情似絮，更那聽，夜雨滴。
虎丘即事
作者：陳允平
朝代：宋

西風劍珮輕，獨立妙高亭。
山吐巖頭月，江涵水面星。
石奔蒼虎勢，樹結老龍形。
何處吹簫客，扁舟過洞庭。
虞美人
作者：陳允平
朝代：宋

夕陽樓上都憑遍。柳下風吹面。強搴羅袖倚重門。懶傍玉臺鸞鏡、暗塵昏。離情脈脈如飛絮。此恨憑誰語。一天明月一江雲。雲外月明、應照鳳樓人。
虞美人
作者：陳允平
朝代：宋

彩雲別後房櫳悄。愁立西風曉。倚闌無語對黃花。惆悵玉郎應在、楚江涯。鈿箏空貯芳塵滿。寂寞朱弦斷。夜來一點帳前燈。頻吐銀花雙燼、照羅屏。
虞美人
作者：陳允平
朝代：宋

春衫薄薄寒猶戀。芳草連天遠。嫩紅和露入桃腮。柳外東邊樓閣、燕飛來。霓裳一曲憑誰按。錯□□重看。金虯閒暖麝檀煤。銀燭替人垂淚、共心灰。
虞美人
作者：陳允平
朝代：宋

玉奩香細流蘇暖。寒日花梢短。翠羅塵暗縷金銷。□□東□華屋、自藏嬌。當時攜手鴛鴦徑。一笑薔薇影。如今眉黛鎮愁封。欲問歸期訊息、望賓鴻。
虞美人
作者：陳允平
朝代：宋

疏林遠帶寒山小。月落霜天曉。棹歌初發浦煙中。自嘆疏狂蹤跡、似萍蓬。江邊衰柳迷津堠。歸興濃於酒。斷煙流水自寒塘。十里蒹葭、鷗鷺兩三雙。
蝶戀花
作者：陳允平
朝代：宋

寂寞長亭人別後。一把垂絲，亂拂閒軒牖。三月春光濃似酒。傳懷莫放纖纖手。金縷依依紅日透。舞徹東風，不減蠻腰秀。撲鬢楊花如白首。少年張緒心如舊。
蝶戀花
作者：陳允平
朝代：宋

樓上鍾殘人漸定。庭戶沉沉，月落梧桐井。悶倚瑣窗燈炯炯。獸香閒伴銀屏冷。淅瀝西風吹雁影。一曲胡笳，別後誰堪聽。誓海盟山虛話柄。憑書問著無言應。
蝶戀花
作者：陳允平
朝代：宋

牆外鞦韆花影后。環獸金懸，暗綠籠朱牖。為怯輕寒猶殢酒。同心共結懷纖手。粉袖盈盈香淚透。蹙損雙眉，懶畫遙山秀。柔弱風條低拂首。渭城歌舞春如舊。
蝶戀花
作者：陳允平
朝代：宋

落盡櫻桃春去後。舞絮飛綿，撲簌穿簾牖。異別情懷愁對酒。翠條折贈勞親手。繡幕深沉寒尚透。雨雨晴晴，妝點西湖秀。悵望章臺愁轉首。畫闌十二東風舊。
蝶戀花
作者：陳允平
朝代：宋

謝了梨花寒食後。翦翦輕寒，曉色侵書牖。寂寞幽齋惟酌酒。柔條恨結東風手。淺黛嬌黃春色透。薄霧輕煙，遠映蘇堤秀。目斷章臺愁舉首。故人應似青青舊。
補陀山
作者：陳允平
朝代：宋

茫茫東海東，古洞石玲瓏。
蓬島三山近，華夷一水通。
魚龍多變化，日月自虛空。
此境元非幻，人心隠顯中。
西河
作者：陳允平
朝代：宋

形勝地。西陵往事重記。溶溶王氣滿東南，英雄閒起。鳳遊何處古臺空，長江縹緲無際。石頭城上試倚。吳襟楚帶如系。烏衣巷陌幾斜陽，燕閒舊壘。後庭玉樹委歌塵，淒涼遺恨流水。買花問酒錦繡市。醉新亭、芳草千里。夢醒覺非今世。對三山、半落青天，數點白鷺，飛來西風裡。
西湖明月引·江城梅花引
作者：陳允平
朝代：宋

朝回花底曉星明。瑞煙凝。暖風輕。修禊湔裙，時節又聞鶯。綽約岸桃堤柳近，波萬頃，碧琉璃，鏡樣平。仙翁佩襟秋水清。渺蓮舟，浮翠瀛。御樓香近，東風裡、吹下青冥。鮫擷圍紅，春在牡丹屏。日正遲遲人正酒，畫簾外，一聲聲，賣放生。
西湖暮春
作者：陳允平
朝代：宋

雲山疊疊樹重重，浙水迢遥客夢中。
啼鴂數聲春去日，落花滿地夜來風。
松關鶴立吟壇靜，竹院僧眠丈室空。
明日馬蹄何處所，夕陽芳草畫橋東。
西興
作者：陳允平
朝代：宋

西興潮半落，漁浦日初昏。
嶽面雲收脚，沙頭浪積痕。
樓鍾鳴野寺，船鼓入江村。
回首長安路，歸心幾斷魂。
觀弈象棋
作者：陳允平
朝代：宋

陣勢頻分合，機鋒互應酬。
馬飛關塞月，砲落漢天秋。
不問知心友，翻成敵面仇。
誰能勞勝負，獨立大江流。
觀猿
作者：陳允平
朝代：宋

掛石攀雲日半斜，亂山深處飽烟霞。
香林月滿僧歸去，啼落春風幾樹花。
解蹀躞
作者：陳允平
朝代：宋

岸柳飄殘黃葉，尚學纖腰舞。謝他終日，亭前伴羈旅。無奈歷歷寒蟬，為誰喚老西風，伴人吟苦。悶無緒。記得芙蓉江上，蕭娘舊相遇。如今憔悴，黃花慣風雨。把酒東望家山，醉來一沉閒窗，夢隨秋去。
許宣平祠
作者：陳允平
朝代：宋

開元遺逸士，終老紫陽樵。
市上人猶說，山中隠可招。
乾坤雙草履，日月一花瓢。
堪笑騎鯨者，相逢弱水遥。
謁烏龍廟
作者：陳允平
朝代：宋

斷碑猶紀唐時事，山氣陰沉暗綠苔。
松木已逾千歲壽，香烟知化幾爐灰。
廊深無月鬼神過，殿古有雲風雨來。
曲曲九溪春水落，子陵灘下復東回。
豐樂樓初成
作者：陳允平
朝代：宋

紅塵飛不到闌干，十二朱簾捲暮寒。
上苑鶑啼花木暗，六橋人散水雲寬。
春風玉佩驂黄鶴，夜月瓊簫駐紫鸞。
檐外青青楊柳色，幾回曾向畫船看。
賀伯父大資休致
作者：陳允平
朝代：宋

不戀清時白玉璫，便將身世寄滄浪。
三朝元老黄樞閣，四海閑人綠野堂。
楚楚菁蘭秋带雨，蕭蕭寒菊晚宜霜。
擬成東甬耆英社，賸樂壺天日月長。
賦林景參梅嶼
作者：陳允平
朝代：宋

結廬分得雁山雲，嶼上梅花是四鄰。
水月一天薌世界，冰霜千古玉精神。
短檠夜雨西窗夢，長鋏秋風北塞塵。
我亦烟波綸釣侶，與君同作歲寒人。
贈佛光法師
作者：陳允平
朝代：宋

竺寺王城近，金門講大乘。
教中初有記，祖外久無僧。
身被山河衲，心懸日月燈。
南湖雨華座，十載復誰登。
贈律師
作者：陳允平
朝代：宋

傳來二十五條衣，晝夜修行晝夜持。
老去任教零落盡，獼猴偷□□□□。
贈新羅僧
作者：陳允平
朝代：宋

便帆纔過日東來，淺色伽梨短樣裁。
野鶴怨時心共遠，海鯨降處定初回。
長年守律因師戒，中土傳經爲國災。
幾日應酬官事了，南湖聽法雨華臺。
贈明道者
作者：陳允平
朝代：宋

三衣終日護，白社踵東林。
浄業心無住，清齋力不禁。
蓮香秋觀靜，松吹石橋陰。
見說溪南虎，時來聽梵音。
贈杜郎中
作者：陳允平
朝代：宋

草堂人遠只存詩，幾席臨風入詠思。
文印幸傳同谷譜，祖燈猶照曲江碑。
濡毫省闥春霖足，立馬君門夜漏遲。
憔悴江南老詞客，柳邊曾挹漢威儀。
贈東皋恭行人
作者：陳允平
朝代：宋

重門臨驛路，幾向月中開。
殿勢江山合，鍾聲雲水來。
長吟松濺瀑，久定石生苔。
九品金沙觀，青蓮次第栽。
贈楊子中
作者：陳允平
朝代：宋

鳳梧鸞竹鬰青葱，文氣沖沖五色虹。
囊裏短歌唐李賀，酒邊奇字漢揚雄。
銅鋪雨後芭蕉綠，石井霜前薜荔紅。
茶竈筆牀隨處有，等閑留客坐春風。
贈羅知宮
作者：陳允平
朝代：宋

霞帔雲巾占石牀，磬聲初引步虛長。
擬朝碧落非無路，學煮黄金信有方。
雲暗石潭龍骨蛻，草肥山崦麝臍香。
青城夢窅蓬萊近，滄海爲田合種桑。
贈訥行人
作者：陳允平
朝代：宋

諸方參請盡，秋晚別京畿。
乞食一齋飽，隨緣百念微。
夜聲鳴鐵笛，寒色脆荷衣。
久學南山律，終身不敢違。
贈雪竇
作者：陳允平
朝代：宋

一從說法雨華臺，椶葉蕉花幾度開。
春盡瀑泉猶濺雪，地幽篁竹亦生苔。
臨溪洗鉢青猿過，背石持經白鳥來。
笑指庭前雙柏樹，住庵時節手親栽。
迎春樂
作者：陳允平
朝代：宋

依依一樹多情柳。都未識行人手。對青青、共結同心就。更共飲、旗亭酒。褥上芙蓉鋪軟繡。香不散、彩雲春透。今歲又相逢，是燕子、歸來後。
迎春樂
作者：陳允平
朝代：宋

垂楊影下黃金屋。東風漸、粉香熟。恨當年、有約驂鸞速。誤一枕、紅雲宿。帶眼寬移腰似束。怪何事、褪紅銷綠。背面立秋千，羞人問、連環玉。
迎春樂
作者：陳允平
朝代：宋

江湖十載疏狂跡。紅塵裡、倦遊客。駐雕鞍、問柳東風陌。花底帽、任敧側。斗酒百篇呼太白。傲人世、醉中一息。何日歸賦來，水之南、雲之北。
送中上人遊天台
作者：陳允平
朝代：宋

師作天台去，長亭復短亭。
焚香參祖塔，振錫動山靈。
石罅移菖歜，松根斸茯苓。
何時白雲下，相與話青青。
送吳松溪過淮
作者：陳允平
朝代：宋

鐵硯毛錐未策功，又携琴劍過臨邛。
荆山有玉鳴朝鳳，滄海無珠走夜龍。
浦口月來僧館榻，渡頭霜落客船鍾。
自君別後知音少，空憶雁山溪上松。
送趙知縣歸天台
作者：陳允平
朝代：宋

自是中朝柱石材，西風塵土暗蒿萊。
河陽縣裏花初放，彭澤門前柳未栽。
準擬鳴珂來鳳沼，徘徊抱玉下烏臺。
明朝琴鶴歸何處，三逕故園多綠苔。
遊仙曲
作者：陳允平
朝代：宋

中秋月正明，夜半飛紫瓊。
拂袖天上去，攬衣朝太清。
縹緲黄金闕，迢遥白玉京。
離離百寶幢，裊裊九華旌。
簫韶起碧落，散花飄群英。
翺翔鸞鶴舞，清徹雲璈聲。
凌凌九霄寒，風露薄青冥。
弱水三萬里，仙路眇蓬瀛。
不赴瑶池宴，相約董雙成。
吹笙騎鳳凰，飛上芙蓉城。
遊陽明洞天
作者：陳允平
朝代：宋

萬木陰沉鎖石門，烟霞深處近崑崙。
洞簫聲接玉臺磬，寶蓋影摇金殿旛。
湘浦有龍雲氣濕，越山無鶴露華昏。
靈芝採盡歸何處，溪上白蘋花正繁。
過姚秋江釣磯
作者：陳允平
朝代：宋

莎草離離碧樹閑，祇疑曾是子陵灘。
槿花籬落蟲聲碎，蘆葉汀洲雁陣寒。
江上浪平潮正熟，渡頭人去月初殘。
夜深不管蛟龍睡，獨對西風把釣竿。
過田家
作者：陳允平
朝代：宋

村南啼布穀，村北響繅車。
隔浦賣魚市，傍橋沽酒家。
野花朝日暖，溪柳背風斜。
又過東鄰去，東鄰採菊芽。
過釣臺作
作者：陳允平
朝代：宋

雙臺屹屹幾春秋，千古高風一釣鈎。
越嶺有雲山北障，桐江無浪水東流。
雪深黄葉埋寒虎，烟暖青莎卧白鷗。
漢業已隨宮樹老，月明長到客星樓。
避暑
作者：陳允平
朝代：宋

避暑入林扃，同僧坐竹亭。
鳥飛晴地影，龍掛雨天形。
掃葉鋪椰簟，臨流注石瓶。
更無塵跡到，日落夢初醒。
郭西文孝廟
作者：陳允平
朝代：宋

帝子宸遊白玉京，江南遺廟尚丹青。
寢園月暗衣冠古，選閣雲深筆硯靈。
清衛有威森鳳戟，嬌嬪無語倚龍屏。
太平天子尊儒學，錦帙黄封賜六經。
鄂王墓
作者：陳允平
朝代：宋

鄂王墓在棲霞嶺，一片忠魂萬古存。
鏡裏赤心懸日月，劍邊英氣塞乾坤。
蒼苔雨暗龍蛇壁，老樹烟凝虎豹旛。
獨倚東風揮客淚，不堪回首望中原。
酬同志
作者：陳允平
朝代：宋

風光易銷歇，尊□足閑情。
穀雨春江暮，茶烟曉寺晴。
認巢歸燕熟，辭樹落花輕。
湖上明朝約，初裁白苧成。
酹江月·念奴嬌
作者：陳允平
朝代：宋

漢江露冷，是誰將瑤瑟，彈向雲中。一曲清泠聲漸杳，月高人在珠宮。暈額黃輕，塗腮粉豔，羅帶織青蔥。天香吹散，佩環猶自丁東。回首杜若汀洲，金鈿玉鏡，何日得相逢。獨立飄飄煙浪遠，襪塵羞濺春紅。渺渺予懷，迢迢良夜，三十六陂風。九疑何處，斷雲飛度千峰。
酹江月·念奴嬌
作者：陳允平
朝代：宋

霽空虹雨，傍螿啼莎草，宿鷺汀洲。隔岸人家砧杵急，微寒先到簾鉤。步幄塵高，征衫酒潤，誰暖玉香篝。風燈微暗，夜長頻換更籌。應是雁柱調箏，鴛梭織錦，付與兩眉愁。不似尊前今夜月，幾度同上南樓。紅葉無情，黃花有恨，孤負十分秋。歸心如醉，夢魂飛趁東流。
醉桃源·阮郎歸
作者：陳允平
朝代：宋

東風開到坼桐花。遊蜂初報衙。獸環微掩是誰家。瑣窗金繡紗。環佩小，領巾斜。綠雲雙髻鴉。佯羞無限託琵琶。笑拈萱草芽。
醉桃源·阮郎歸
作者：陳允平
朝代：宋

金閨平帖被青青。寶街球路綾。曉風吹枕淚成冰。梅梢霜露零。金鴨暖，寶燻騰。晴窗粘凍蠅。夢魂空趁斷雲行。江山千里程。
醉桃源·阮郎歸
作者：陳允平
朝代：宋

青青楊柳拂堤沙。溪頭沽酒家。吟成醉筆走龍蛇。春風雙鬢華。歌楚女，舞吳娃。輕煙籠翠霞。倦春嬌困寶釵斜。綠垂雲髻鴉。
醜奴兒·採桑子
作者：陳允平
朝代：宋

歲寒時節千林表，獨耐風霜。妒粉欺黃。澹澹衣裳薄薄妝。西湖十二闌干曲，倚遍寒香。白鷺橫塘。一片孤山幾夕陽。
野人家
作者：陳允平
朝代：宋

繞江生杜若，滿地長辛夷。
剪草塗新壁，褰藤縛舊籬。
瓦瓶春貯酒，土竈夜蒸藜。
獨步歸來晚，東臯雨一犁。
錢塘八月潮
作者：陳允平
朝代：宋

五丁椎碎爛銀堆，注作東南水一杯。
秋半忽疑天外雪，夜深俄聽月中雷。
大鵬擊浪驚龍卧，老蜃噓雲誤燕來。
日日濤頭多拱北，至尊元在鬰簫臺。
錢塘旅舍
作者：陳允平
朝代：宋

雲山千萬疊，身事恨悠悠。
客鬢秋風急，鄉心夜雨愁。
蛩鳴鄰寺壁，雁過隔湖樓。
目送千帆遠，長江空自流。
長門曲
作者：陳允平
朝代：宋

紫鳳雙飛曉鏡臺，玉樓春冷燕空來。
蛾眉不及宮前柳，一度春風一度開。
閨情
作者：陳允平
朝代：宋

閑拈花片貼紗窗，繡幕斜飛燕子雙。
細數歸期相次近，倚樓日日望春江。
雪
作者：陳允平
朝代：宋

樓臺萬瓦玉鱗鱗，遮盡人間富與貧。
可笑世情剛道冷，不知片片是陽春。
雪竇
作者：陳允平
朝代：宋

千年松樹凍欲死，夜半老僧眠樹根。
一片海雲吹不散，白龍拖雪上崑崙。
雲間洞天
作者：陳允平
朝代：宋

門掩青松間綠槐，一奩圖畫自天開。
朝霞煉藥黄金井，夜月吹笙白玉臺。
樹老有枝皆薜荔，地閑無處不莓苔。
數聲野鶴驚殘夢，疑是神仙出洞來。
雷峰少憩
作者：陳允平
朝代：宋

倚塔看明月，寒光度玉繩。
曲堤藏小艇，疏柳見孤燈。
水竹映苔石，巖花緣澗藤。
香雲吹散後，猿鶴伴高僧。
霜天曉角
作者：陳允平
朝代：宋

月樹風枝。孤山兩字詩。來到十洲三島，香得更、十分奇。陽和遲自遲。冰霜欺怎欺。且伴歲寒人醉，有移種、玉堂時。
霜天曉角
作者：陳允平
朝代：宋

玄霜絳雪。散作秋林纈。昨夜西風吹過，最好是、睡時節。香絕。高處折。中秋還有月。此際人間天上，是兩個、廣寒闕。
霜葉飛
作者：陳允平
朝代：宋

碧天如水，新蟾掛、修眉初畫雲表。半江楓葉自黃昏，深院砧聲悄。漸涼蝶、殘花夢曉。西風籬落寒螿小。背畫闌依依，有數點、流螢亂撲，扇底微照。凝望渺漠平蕪，蒹葭煙遠，過雁遠帶愁到。拼教日日醉斜陽，但素琴橫抱。記舊譜、歸耕未了。金徽誰度淒涼調。算多少悲秋恨，恨比秋多，比秋猶少。
青玉案
作者：陳允平
朝代：宋

涼亭背倚斜陽樹。過幾陣、菰蒲雨。自棹輕舟穿柳去。綠裙紅袂，與花相似，撐入花深處。妾家住在鴛鴦浦。妾貌如花被花妒。折得花歸嬌廝覷。花心多怨，妾心多恨，勝似蓮心苦。
青龍渡頭
作者：陳允平
朝代：宋

天闊雁飛飛，淞江鱸正肥。
柳風欺客帽，松露濕僧衣。
塔影隨潮沒，鍾聲隔岸微。
不堪回首處，何日可東歸。
題李丹壺壁
作者：陳允平
朝代：宋

閑乘海上槎，來訪謫仙家。
風逆磬聲短，日低旛影斜。
猿攀高樹果，蜂採半巖花。
誰在丹臺上，三更煉紫霞。
題胡月山吟屋
作者：陳允平
朝代：宋

蘇公堤上路，日日課新吟。
流水行花影，斜陽卧柳陰。
斷橋春聽樂，矮屋夜鳴琴。
皎皎山間月，如君一片心。
風入松
作者：陳允平
朝代：宋

西清人住水雲鄉。心靜日偏長。閒中自樂壺天趣，笑紅塵、誰是羲皇。疊嶂雙溪爭似，西湖雨色晴光。碧龜巢處藕花香。波影浸書床。庭前一種紅蘭樹，薰風又、吹長瑤芳。竹外椿前舞彩，柳邊槐底鳴璫。
香奩體
作者：陳允平
朝代：宋

小院薰風滿，閑庭白晝長。
蜻蜓楊柳岸，鸂鶒芰荷塘。
雲合朱檐卸，山高翠閣涼。
蔓滋青薜荔，芽長紫良薑。
簾幕深深地，闌干曲曲廊。
淡烟瑶草細，流水碧桃香。
幡影重門靜，苔痕小篆荒。
螭盤丹鼎雪，龍吸露臺漿。
琴古翻新調，笙沉靘舊簧。
雨聲犀角枕，月色象牙牀。
掌上雙鸚鵡，屏間兩鳳凰。
石函藏寶劍，金鑰啟瑶箱。
扇雉團清影，奩鴛試曉妝。
霞綃衣窄索，雲錦珮玎璫。
鬢攏金蟬矗，釵橫玉燕翔。
袂飄天水碧，裙濺鬰金黄。
太液簫初遠，蓬壺漏未央。
流星飛碧落，零雨下銀潢。
去去人千里，迢迢天一方。
斷腸春洛浦，殘夢夜瀟湘。
馬塍道上
作者：陳允平
朝代：宋

閑拖瘦竹筇，獨步馬塍東。
鳥影青山外，春愁碧樹中。
麥潮風化蝶，櫻熟雨生蟲。
莫過溪頭去，溪頭多落紅。
驀山溪
作者：陳允平
朝代：宋

春波浮淥，小隱桃溪路。煙雨正林塘，翠不礙、錦鱗來去。芹香藻膩，偏愛鯉花肥，簷影下，柳陰中，逐浪吹萍絮。宮溝泉滑，怕有題紅句。鉤餌已忘機，都付與、人間兒女。濠梁興在，鷗鷺笑人痴。三湘夢，五湖心，雲水蒼茫處。
鷓鴣天
作者：陳允平
朝代：宋

四壁圖書靜不譁。裡湖深處隱人家。斑衣自鬥百家彩，烏帽親裁一幅紗。新釀酒，旋烹茶。半溪霜月正梅花。前庭手種紅蘭樹，看到春風第二芽。
鷓鴣天
作者：陳允平
朝代：宋

誰向瑤臺品鳳簫。碧虛浮動桂花秋。風從簾幕吹香遠，人在闌干待月高。金粟地，蕊珠樓。佩雲襟霧玉逍遙。仙娥已有玄霜約，便好騎鯨上九霄。
丁巳調選
作者：陳宓
朝代：宋

人生四十方强仕，一調十年能幾回。
蟬冕未加頭蚤累，詩成水上見風行。
筆端萬類因陵暴，世態浮雲任變更。
且盡花前一樽酒，何須身後五言聲。
三山送樓幹
作者：陳宓
朝代：宋

九仙山頭二月春，百花璀璀凝芳辰。
看花未省並驄馬，酌酒况復違佳人。
人人家在赤城裏，五百大士疑前身。
襟懷喜作冰玉相，耳目不染聲色塵。
鯨呿鰲擲擅文傑，撐腹萬卷筆有神。
妙齡卓冠蘭宮士，便合褰裳要路津。
玉堂三事久虛職，憲幕兩載留南閩。
平生避名如避寇，諸公詎肯遺奇珍。
顯親急欲賁泉壤，襆被路馬趨嚴宸。
囊中之方久不試，小試疲瘵蘇斯民。
自慙草木非君味，傾蓋一見情何親。
金篦時爲發膜翳，淡交耐久如荀陳。
懸知後會近可卜，暫時分披仍逡巡。
丈夫萬里耿相望，所要守道全其真。
準擬千鍾澆此恨，却恐爛醉污車茵。
三山送真景元
作者：陳宓
朝代：宋

蓋世功名國子師，青春入覲道方夷。
榮華素定終須有，事業難期便勇爲。
此日清尊同一笑，明朝丹陛聽危詞。
東風總送仙舟去，楊柳江頭謾似絲。
三月芙蓉盛開二十餘花和友人韵·其一
作者：陳宓
朝代：宋

芳辰美景最難兼，桃李春風桂子蟾。
百卉並生吾道泰，嘉祥敢恃我師謙。
三月芙蓉盛開二十餘花和友人韵·其二
作者：陳宓
朝代：宋

雲袖霞衣自等差，天風吹下玉皇家。
似憐桃李無顔色，來伴姚黄魏紫花。
三月遊延平溪源
作者：陳宓
朝代：宋

溪源數里近，半載始能之。
鸑鷟一峰聳，相參如有期。
昔人卓菴地，惜不譚佇尼。
我與五士遊，正值暮春時。
脩梁四三所，盡得廬阜奇。
清波映文石，珠玉光陸離。
貪者反不顧，留爲貧窶資。
飛雪湧千石，寧爲寒暑移。
觸熱褦襶子，豈知世有斯。
題名峻壁間，用愜異日思。
三賢堂和柯東海
作者：陳宓
朝代：宋

先後勳名百歲周，同堂耿耿夜光寒。
片言已奪丹遼氣，萬世猶聞四諫官。
殄虜機籌餘膽壯，佐時忠亮更胸蟠。
不因品藻公輿論，得與前賢一樣看。
上巳日遊延平脩禊洞
作者：陳宓
朝代：宋

延平山水窟，平生涉其粗。
距城五十里，岩壑難具模。
崔嵬通上界，突兀動地樞。
泉石自撞擊，鈞天恐難如。
或若轟雷霆，或若唾珠璣。
飛瀑自天下，循涯作清渠。
云是鬼神力，巧鑿三丈餘。
羽觴激如飛，聊助文字娛。
崇山回環合，有洞容入居。
覿面卓文筆，仰天真可書。
幽花與脩竹，揜映釋氏廬。
同遊皆勝士，適值暮春初。
山陰未足數，直想風舞雩。
豈無休沐日，復洗紅塵裾。
上潘舍人·其一
作者：陳宓
朝代：宋

經行造次有新詩，吞吐珠璣不自奇。
寸管久期窺變豹，深叢今幸見孤羆。
高情陶謝猶能及，聖處陰何詎得知。
乞與金丹換凡骨，飛遨祇恐乏仙姿。
上潘舍人·其二
作者：陳宓
朝代：宋

淛水人如大雅詩，唯君出句最能奇。
騰聲直欲驂鸞鶴，赤子猶思縛虎羆。
覽卷幾年如舊識，忘年今日辱新知。
漳濱尚許陪尊俎，想像梅花是玉姿。
上潘舍人德久·其一
作者：陳宓
朝代：宋

慚愧西湖處士身，强縻珪組向南閩。
旌旗夾道渾閑物，句律橫空別有神。
嚴瀨舊題追古昔，奚囊白首更清新。
年來剩喜三迴見，一代于今有幾人。
上潘舍人德久·其二
作者：陳宓
朝代：宋

氣大詞雄擅百家，長江衮衮見浮楂。
襟懷有道顔長玉，談笑爲春物自花。
飄逸大書追渴驥，聯翩行字更飛鴉。
夜陪餘論清肝膽，不羨乘風七碗茶。
上王侯重九前蠲不濟寺債
作者：陳宓
朝代：宋

史君救弊知原本，民頼浮屠産力寬。
保障便爲今日計，功名留與百年看。
喜聞白紙租都放，不飲黄花酒亦歡。
晨起有人相賀語，禪齋得穩占蒲團。
丙寅五月三日陪真秘字留校理遊鼓山一別二年適同遊東觀緬思舊遊正以是日作詩以記之
作者：陳宓
朝代：宋

一時盛事擅南閩，驚世詞宗幕府賓。
今日恰同當日會，道山元是鼓山人。
兩年君幾封囊上，百里予方束带新。
岐路不同俱自勉，何年重此拂堅珉。
丫頭巖·其一
作者：陳宓
朝代：宋

看盡行人兩鬢秋，雙鬟猶自結丫頭。
梳風櫛雨常如沐，送往迎來不解愁。
丫頭巖·其二
作者：陳宓
朝代：宋

造物肧腪何日始，人間歲月謾川流。
我行自役真堪笑，有此登臨恨莫留。
中夜
作者：陳宓
朝代：宋

功名有念心常醒，更鼓無聲夜更長。
天運乾乾同轉磨，鬢毛能不幾時霜。
中春
作者：陳宓
朝代：宋

襲人天氣暄還冷，欲雨窗綃暗復明。
山鳥喜晴乘屋語，野農侵曉荷鋤耕。
不須杯勺勾春思，幸有詩書愜此生。
桃杏繁枝一回首，爭如松竹伴秋清。
中秋前偶題·其一
作者：陳宓
朝代：宋

百歲中秋幾月明，長先十日候陰晴。
清風不覺傳三鼓，又恐冰輪碾女城。
中秋前偶題·其三
作者：陳宓
朝代：宋

雨過雲衣已半除，深淵絢爛剖驪珠。
陰晴明日猶難料，未必中秋此夜如。
中秋前偶題·其二
作者：陳宓
朝代：宋

世事浮雲頻改換，月華千古祇清新。
炎風暑氣常侵客，縱有凄風亦可人。
中秋夕無月前兩夕皆明
作者：陳宓
朝代：宋

四時丹桂年年好，萬歲青娥个个妍。
但看世人生與老，不愁玉兔缺仍圓。
攻侵屬國雪中節，巧趁鴟夷烟際船。
我把清光貯胸次，從教飛轍碧宵緣。
中秋桐城觀舉子
作者：陳宓
朝代：宋

風前散袂能忘扇，月下題詩不用燈。
萬士清宵鏖棘廡，一年秋色滿桐城。
丹桂
作者：陳宓
朝代：宋

自是仙家別樣粧，風來疑解舞霓裳。
異香只許蟾宮采，不與秋光作伴黄。
久不到流惠楊至之相訪邀遊楊以幹亟歸因呈之
作者：陳宓
朝代：宋

衆峰奇秀四圍旁，擁出千尋月樣塘。
隻鷺雙鳬自來往，圓荷細草競高長。
密雲带雨天應近，晚照酣春水自香。
幸有家人來共看，如何也作簿書忙。
乙丑春旱至四月十六夜雨·其一
作者：陳宓
朝代：宋

說梅津潄不濡唇，秧稻堪驚陌上人。
昨夜天公一翻手，蒼生百萬面生春。
乙丑春旱至四月十六夜雨·其二
作者：陳宓
朝代：宋

何處笙歌酒入唇，應慚忍渴望雲人。
朝來頓覺西山黑，農圃歡聲總是春。
九日登安溪鳳山
作者：陳宓
朝代：宋

鳳凰天上遠來翔，好看連天碧玉絛。
不學無才空老大，逢辰有客盡英豪。
癡人臺峻爭馳馬，我輩身輕一似猱。
笑倚西風傾菊酒，醉歸穩跨貫山鰲。
予守南康適當旱歲睹東坡玉澗留題喜雨書之庶幾新年三白之符也
作者：陳宓
朝代：宋

雪堂居士醉方熟，玉澗仙人冷不眠。
送與安州潑醅酒，一年三白是豐年。
予宰安溪日景山相訪還山之興浩不可留詩以送之
作者：陳宓
朝代：宋

經年不見意彌親，來愜相思洗吏塵。
陋邑苦難留上客，好山終是戀高人。
同看臘底梅筠月，便想雲間笋蕨春。
此去書堂能幾驛，詩筒莫憚往來頻。
五月下旬雨後喜晴
作者：陳宓
朝代：宋

曉來初日滿林光，猶見枝頭梅子黄。
一對蟬聲相上下，柳絲摇曳與俱長。
五月六日雨
作者：陳宓
朝代：宋

山雲乍展青油幕，檐雨齊神白玉簪。
多謝天公辦豐歲，野人先擬粟盈甔。
五月水益小園
作者：陳宓
朝代：宋

巋然俯溪亭，偃若與舟接。
日涉有初心，風雨或闊躡。
亭上茅寄生
作者：陳宓
朝代：宋

生長天垂力，孤懸有作奇。
最先承曉露，終不墮春泥。
人日壽外姑方氏
作者：陳宓
朝代：宋

九袠華齡開第一，畫堂瑞氣藹葱葱。
綵花寶勝年年好，綠鬢朱顔歲歲同。
五福誰人如壽考，四時何日不春風。
門闌應笑龍鍾壻，作吏風塵□兩翁。
介亭
作者：陳宓
朝代：宋

春融四澤形如介，著我茅亭跨此間。
縱使戴星朝玉闕，終輸乘月看金瀾。
偶題
作者：陳宓
朝代：宋

三麾一節已難堪，更蒙天恩舘職忝。
居士本來還舊服，叢祠猶復戴華簪。
身微國效將安用，家竊官供祇自慙。
料得清時耕𤱶畝，未應朝夕缺瓶甔。
偶題
作者：陳宓
朝代：宋

忿慾喪軀真狂死，孝忠致命勝偷生。
此心一片陽剛德，莫遣纖毫暫不明。
偶題
作者：陳宓
朝代：宋

愚智紛紛總一丘，身心役役謾多憂。
山林未必勝城市，觸處能歡即自由。
偶題
作者：陳宓
朝代：宋

竇姬欲趙誤至代，昭君色妍還作醜。
信知天命不可移，舉世奔趨果何有。
偶題
作者：陳宓
朝代：宋

紫瓊潤潔墨花香，獨坐小窗春晝長。
拈筆題詩隨意拙，近來不復省鍾王。
偶題·其一
作者：陳宓
朝代：宋

周黨不受祿，嚴光不爲公。
皆當建武聖，固守空山窮。
丈夫各有志，未必不合中。
所以二百載，鴻基繫清風。
彼淺者若人，一羽重於躬。
偶題·其二
作者：陳宓
朝代：宋

向長不願富，折像患不貧。
奇禍伏所慕，藏身有餘珍。
向來東陵侯，豈似種瓜人。
茫茫宇宙間，不得自由身。
入暮
作者：陳宓
朝代：宋

溪光延夕暝，山色接天青。
獨立待霜月，山童已觸屏。
八三姪借半山詩因以示之
作者：陳宓
朝代：宋

我讀半山詩，瞠乎不可及。
風騷融老腹，取次有掇拾。
清放太白章，悲壯杜陵集。
爭雄而競秀，鼎峙高嶪岌。
譬將雲作錦，絢爛那得襲。
又如月長新，纖圿不可入。
山川謝佳麗，風雷怯呼吸。
想當下筆時，會見真宰泣。
惜哉有此奇，孔室未許入。
當時死翰死，顔孟庶并立。
八月五日妙寂道中·其一
作者：陳宓
朝代：宋

漫漫紅紫是誰栽，八月春風暗裏來。
過眼紛紛難盡憶，殷勤却看稻花開。
八月五日妙寂道中·其二
作者：陳宓
朝代：宋

山間萬點綴黄瓊，盡是秋光釀得成。
殘暑滿城癡未退，一枝能使去兼程。
八月八夕邀劉學錄
作者：陳宓
朝代：宋

老來歲月去如流，佳節前期約共遊。
玉露盡驅三伏暑，銀蟾堪□作中秋。
交朋得暇頻相過，身世須忘百不憂。
尚有讀書心未足，寒光憑爲洗雙眸。
八月十日同潘王遊曾城和潘韵
作者：陳宓
朝代：宋

羌廬聚處秋將半，山色湖光翠映璃。
河漢乘槎端可到，蓬壺跨海屹難移。
織織天外知商舶，獵獵沙頭見酒旗。
欲豁塵襟須得月，題詩仍記共來時。
六月三日大風雨蔡忠惠家玉堂紅一洗而盡因憶去年三山帥憲各致餽
作者：陳宓
朝代：宋

三年渴想玉堂紅，六月都隨一夜風。
却憶去年當此際，一時臺府餽筠籠。
六月禱衍山劍鐔得雨·其一
作者：陳宓
朝代：宋

自昔山川致雲雨，我今壇築爲焚香。
三回應禱皆如響，始驗吾儒道術長。
六月禱衍山劍鐔得雨·其三
作者：陳宓
朝代：宋

窘無財粟振民饑，仰扣天閽愧納詞。
連月心胸成菀結，通宵一雨爲醫治。
六月禱衍山劍鐔得雨·其二
作者：陳宓
朝代：宋

連宵清雨洗炎光，六月渾如九月凉。
擬向暇晨村郭外，西風高下看雲黄。
六月禱衍山劍鐔得雨·其四
作者：陳宓
朝代：宋

好善如君似饑渴，春華下筆吐芳詞。
莫言郡小無多事，協力從今請共治。
冰山
作者：陳宓
朝代：宋

出自重陰地，來陳酷暑天。
崢嶸真可仰，刻轢更成妍。
氣與驕陽敵，峰將太華肩。
有人心計巧，直欲厄其巔。
出古田道中
作者：陳宓
朝代：宋

盡歷崎嶇到古田，平生未識此攀緣。
白雲破處青嵐見，知有山圍峻屬天。
分水嶺
作者：陳宓
朝代：宋

區域甌閩此嶺存，朝來飛雨暮行雲。
方今天下車同軌，一水如何强別分。
初到南康示諸邑令
作者：陳宓
朝代：宋

田里三年兩旱乾，茅檐十室九饑寒。
慇勤此日無他事，好把斯民子樣看。
初到延平會四邑宰·其一
作者：陳宓
朝代：宋

經歲旱荒仍疾癘，字民職業合何如。
去年欠負都蠲了，好把新租議減除。
初到延平會四邑宰·其三
作者：陳宓
朝代：宋

是邦凋瘵古來無，只爲從前有羨餘。
第一切須除此弊，庶幾民力少能舒。
初到延平會四邑宰·其二
作者：陳宓
朝代：宋

郡縣本來同一體，何須催賦屬州家。
如今已許從民便，升斗須防顆粒加。
初到漁滄溪
作者：陳宓
朝代：宋

平生不到滄漁溪，邂逅相逢如有約。
遠觀已得環岫奇，俯瞰未識遊鱼樂。
倚欄初試一銖餌，便有纖鱗最先覺。
須臾蟻雜復蜂屯，短鬣輕鬐恣騰躍。
小魚拙謀謾狂肆，大魚側睨無能若。
餌浮未下衆所爭，百鳥終難勝一鶚。
昔日魯侯思往棠，高情反被軒裳縛。
安得如吾閑暇身，盡日相歡無適莫。
陰春寒生尚可愛，想見六月清風濯。
要須更待明月歸，霜雪喧豗應不惡。
初秋喜雨
作者：陳宓
朝代：宋

稚金無力拒炎光，挾雨呼風作晚凉。
玉漏城頭傳一箭，征人已覺十分長。
到三山
作者：陳宓
朝代：宋

違鄉數驛肆馳驅，正是年華欲換時。
山色萬家開戶牖，水錦十里列旌旗。
物情欣泰隨方見，世態暄凉祇自知。
一別南臺茲六載，重來盡記道間奇。
到九座
作者：陳宓
朝代：宋

想像精藍九疊前，青鞋今得踏雲烟。
霜邊澗水多成玉，嶺上人家半是仙。
伏蟒千年無動意，老松何日不幽禪。
可憐倚馬思歸客，有底區中未了緣。
到妙寂寺
作者：陳宓
朝代：宋

朝辭城市鬨，近寺向昏黄。
步步貪山色，依依顧水光。
群魚猶出戯，歸路倦高翔。
正喜無人見，迎僧欲下堂。
到雪峰·其一
作者：陳宓
朝代：宋

幾載遊山成負約，千年有寺未曾登。
却因名利經行此，羞對林間問我僧。
到雪峰·其二
作者：陳宓
朝代：宋

幽寂千人祇磬聲，翬飛樓觀映山青。
世間役役誰知夢，林下高人眼獨醒。
刺桐·其一
作者：陳宓
朝代：宋

名字傳輿志，風流欠畫圖。
高花人不採，留得映栖烏。
刺桐·其二
作者：陳宓
朝代：宋

盡護遶城家，炎風盛際花。
漫天何所似，漢幟雜雲霞。
十七日窘雨邑中舟還
作者：陳宓
朝代：宋

行到青山欲盡頭，窮源未省作溪遊。
輕雲放日催人渡，積雨肥波送客舟。
卧看玉簪迎兩岸，心隨繡領逐浮漚。
眼前邂逅多堪賞，特地安排似此不。
十八日景山同舟作別
作者：陳宓
朝代：宋

濃陰猶辨石粼粼，百尺渾疑到底冰。
湍急宛乘銀騎出，身輕直向碧霄凌。
風前別酒能禁幾，雨外征衣却慣曾。
最是蕭蕭霜葉動，路回不見筍輿凭。
十六至十九日雨未已
作者：陳宓
朝代：宋

一夜蛟龍怒虎烋，卧聽簷溜不分交。
拍天溪浦迷西極，萬里耕耘盡樂郊。
蛙黽無舟乘野外，寒鴉不笠待林梢。
要看杲杲東方白，魚自清波燕自巢。
十月菊
作者：陳宓
朝代：宋

白玉三千界，黄金百萬錢。
雖遲九日後，却戰一陽前。
不願遊人看，仍疎酒盞邊。
天公豈無意，垂老更芳妍。
南劍值雪
作者：陳宓
朝代：宋

一夜茅簷凍雨聲，曉來千岫照人明。
真同煮海鹽花瑞，不見因風柳絮輕。
游子不愁衣短薄，農夫剩喜歲豐成。
竹籬草舍猶堪賞，况映鐔津一水清。
南劍道中示友人
作者：陳宓
朝代：宋

坐見漫山有生意，因知此日更年華。
風和已作二月景，日煖欲破三春花。
菜擷青青山店圃，酒沽薄薄野人家。
吾行有涯我獨喜，盃盤雖菲君無嗟。
南劍鹿鳴
作者：陳宓
朝代：宋

嘉賓卅七燕公堂，吾道方亨值一陽。
學力早知深孔孟，鄉風端可繼陳楊。
雲霄九萬朝天闕，禮樂三千染御香。
老守尚能觀盛事，春深時節喜如狂。
南園
作者：陳宓
朝代：宋

水氣勝風凉，星輝當月光。
漁舟在何處，欵乃一聲長。
南園小船
作者：陳宓
朝代：宋

五年前具一扁舟，四歲枯乾水絕流。
今日重將篷竹理，暇朝聊作芰荷遊。
十分清浪堪飛棹，廿里長溝足下鉤。
七袠有親顛欲華，人生舍此更何求。
南園新作小舟與客遊白湖柯某東海有詩次韵
作者：陳宓
朝代：宋

好著西湖藕似船，青秧綠水正相緣。
漫從畧彴無人處，喚得嬋娟欲雨天。
雲意愛隨雙槳動，山光祇在短蓬邊。
小園暇日頻來往，老竹喬松看歲年。
南園新舟成呈同遊諸友·其一
作者：陳宓
朝代：宋

虛舟當畫橋，解纜綠楊腰。
月白天相近，風清水不摇。
浮圖明突兀，略彴誇虛遥。
解逅成真賞，初晴第一宵。
南園新舟成呈同遊諸友·其二
作者：陳宓
朝代：宋

暑汗俄霑背，山雲已半腰。
雷轟舟不動，電劃岸將摇。
歷亂笑譚雜，空蒙只尺遥。
濃陰難蔽月，清興得中宵。
南園荔子熟名曰魏紫蓋是陳家紫種以先公賜封大名地冠之
作者：陳宓
朝代：宋

先世栽來四十年，南園魏紫始名傳。
丁香乍翠蘭芬烈，龍腦初開玉色鮮。
可踵蔡家名翰苑，誰誇烏石擅山前。
追思往事渾如昨，食罷無言意惘然。
南園雜詠·六梅亭
作者：陳宓
朝代：宋

終年一登亭，舉目但楚愴。
仙人竟何之，列樹拱相向。
南園雜詠·含暉亭
作者：陳宓
朝代：宋

青山照寒溪，朝暮有佳色。
玄暉去千載，俛仰令人憶。
南園雜詠·壺中日月
作者：陳宓
朝代：宋

觀書友古人，不羨胡公仙。
新功坐有得，寸陰長如年。
南園雜詠·山光
作者：陳宓
朝代：宋

朝晴翠方濃，日夕色更玭。
何時最鮮明，一雨自天洗。
南園雜詠·松亭
作者：陳宓
朝代：宋

天生棟樑質，挺挺自幽倫。
斧斤渾不施，遶柱起龍鱗。
南園雜詠·水月軒
作者：陳宓
朝代：宋

日夕風定時，上下映毫髮。
那堪秋夜半，深處著明月。
南園雜詠·清風亭
作者：陳宓
朝代：宋

薰爐驅俗氛，茗椀破塵慮。
披襟六月凉，乘此欲歸去。
南園雜詠·滌研池
作者：陳宓
朝代：宋

朝朝麝煤脫，靄靄雲霧昏。
幽深不數尺，中有蛟龍蹲。
南園雜詠·竹亭
作者：陳宓
朝代：宋

誰將霜雪節，剪伐結此亭。
更須千萬箇，四面看青青。
南園雜詠·荷橋
作者：陳宓
朝代：宋

風微香無根，日落花更吐。
橫石數步餘，却力不忍度。
南園雜詠·隠齋
作者：陳宓
朝代：宋

出門易徇身，靜處可固志。
寂寞三十年，所憂非祿位。
南安觀社會
作者：陳宓
朝代：宋

山蔽晴空望自遥，樹開小道紫騮驕。
沿溪飛蓋傳清蔭，四野歡聲擁海潮。
南康呈潘王二丈
作者：陳宓
朝代：宋

兩載試江郡，政拙慚癃鰥。
菖蒲值佳節，雨餘尚清寒。
山光作翠黛，環蘸重湖寬。
龍舟從民樂，綵袖奉親歡。
征帆鎮今古，天際自往還。
斑鬢閲世態，心閑如石頑。
懷哉歸故園，千竹荷一灣。
足了此生事，哦詩謝塵寰。
南康喜雪
作者：陳宓
朝代：宋

萬里乾坤一玉山，新春都作臘前寒。
滿園柳眼未曾破，何處梅花如許殘。
䔩䔩每驚穿屋至，疎疎偏稱隔簾看。
自慚老守無恩惠，空嘆編氓出戶難。
南康大雪
作者：陳宓
朝代：宋

嘉定己卯歲，正月十七朝。
新春纔五日，大雪雱以飄。
繽紛七晝夜，冷氣充層霄。
朔風攪宇宙，爆耳驚秋潮。
大厦作小舫，輕舠想浮摇。
江湖本浩蕩，星渚尤多飈。
常時尚閉戶，此日寒殊驕。
行人泊前岸，只尺萬里遥。
誰言民窶貧，積此珠與瑶。
凍死不敢恨，千山長禾苗。
蝗螟永入地，癘疫仍潜消。
我得一笑歸，還家詫漁樵。
作詩紀事實，持付村童謠。
南康愛蓮即事
作者：陳宓
朝代：宋

東君倦芳菲，首夏即酣寢。
巧思蹶然興，老手更諳稔。
殷紅間濃綠，濯此萬機錦。
桃李謾成蹊，豈解香席枕。
最是碧筒杯，晚凉可以飲。
南康郡圃
作者：陳宓
朝代：宋

三沼流通作一家，清風偏趁夕陽斜。
我來退食知懷愧，敢對波心蓮子花。
南康食芡梨
作者：陳宓
朝代：宋

吳頭楚尾將三載，芡觜梨腮又一秋。
豈爲鱸魚覓歸去，在家飲水百無憂。
即事
作者：陳宓
朝代：宋

黠鼠同姦吏，貪狡勝勇兵。
盆翻施計巧，血戰視身輕。
拙笑龜貽患，饑憐螢獨清。
貂蟬何物者，冠冕得光榮。
又和劉學錄
作者：陳宓
朝代：宋

千竿修碧凈無塵，長伴先生自在身。
萬卷舊書中夜燭，滿懷和氣四時春。
長年潄煉顔如玉，一字推敲句有神。
請踐往時漁艇約，夜深共話兩三人。
又和喜晴
作者：陳宓
朝代：宋

年來日日候陰晴，渾是耕耘隴上人。
但得鷄豚歡里社，敢將蠱鼠累陶鈞。
又和單丞詠梅
作者：陳宓
朝代：宋

樹杪風來玉佩驚，仙香遠勝市廛清。
細看一段孤高趣，恰似幽人避世情。
又次劉學錄韵
作者：陳宓
朝代：宋

八月川原旱欲然，季秋連雨頓澄鮮。
明朝領客成無暇，七日登高不厭前。
菡萏掃除如暑凈，芙蓉綽約作春妍。
佳人得得同來看，萸菊年年却懶搴。
又賡劉學錄雙蓮韵
作者：陳宓
朝代：宋

亭亭玉立謝栽培，却笑凡花雜草萊。
水面不教蜂蝶見，天邊偏引鷺鷗來。
化工豈是誇呈瑞，人意何須豈妄猜。
並秀六房如可信，里中他日又公台。
句
作者：陳宓
朝代：宋

君自成龍我成道。
右
作者：陳宓
朝代：宋

詩跨唐人未數錢，定應妙思入風煙。
才堪華國華寧老，句得驚人即是仙。
世事但將酬一醉，侯封那可敵千篇。
天葩况值春初到，蜂蝶紛紛看撲緣。
吉溪見桃花
作者：陳宓
朝代：宋

山中開落不逢人，我爲持盃一笑頻。
最喜綠陰成子早，却嫌紅蘂折枝頻。
已勾蛺蝶輕遮雨，更約溪風細護春。
萬點武陵歸去日，應無一葉到囂塵。
同喻景山遊月湖
作者：陳宓
朝代：宋

兼旬不到月湖來，無數荷花雨裏開。
燕是舊知頻遶棟，蟬如有意共銜杯。
公庭兀坐雖無暇，佳友同携得幾回。
冒雨作閑成勝賞，兒童迎道任相咍。
同師道弟奉親遊延平鳳山
作者：陳宓
朝代：宋

我來一載强，再覿鳳山面。
時當秋末垂，群木尚葱倩。
卓彼鸞停姿，清流潔於練。
照影眩其儀，世治乃一見。
伊予獨何人，婁獲遇奇盼。
去年旱少收，田里多流轉。
今年雖得稔，舊恙復枝蔓。
聖主肩有虞，斯瑞遂可援。
却笑閩越氏，雖美誰與傳。
山勢較奇崛，泉源費洿羨。
堅松峻壁挂，暗溜陰崖濺。
莎寒晚不彫，果異紅堪戀。
四圍巧邏遮，千級窘攀緣。
弟兄承板輿，向晚不知倦。
詩成寄山中，聊用紀繾綣。
同林潘二先生登舟·其一
作者：陳宓
朝代：宋

暇日衣襟嬾自船，扁舟不繫任風緣。
人間避暑疑無地，湖上乘凉別有天。
魚靜不驚香餌下，花紅偏稱夕陽邊。
從今日日須來看，才隔秋風便數年。
同林潘二先生登舟·其二
作者：陳宓
朝代：宋

何日長橋一酒船，簑衣擺盡世間緣。
乘風弄笛多蓮夏，吹火烹鱸欲雪天。
山際煙雲來有底，湖中風月浩無邊。
細看造化渾無老，只有朱顔易得年。
同柯兄遊東湖
作者：陳宓
朝代：宋

荷張萬蓋迎仙艦，葵卷千旗擁將壇。
顧我從來嗤羽化，飽看仍不負空餐。
同柯東海出湖
作者：陳宓
朝代：宋

欲訪西湖久未晴，故應穿屐踏泥行。
不因世事無時盡，那識波光有底清。
翠竹碧蓮迷上下，雕欄畫閣壓崢嶸。
扁舟正好頻來買，烟景何人與子爭。
同潘丈遊東平瀑·其一
作者：陳宓
朝代：宋

天公特地放初晴，許我聯鑣琬琰行。
新著茅亭憑到晚，難將一字扁佳名。
同潘丈遊東平瀑·其三
作者：陳宓
朝代：宋

水深厲涉祇肩輿，未信當年子産疎。
到得中流心不競，等閑一葉去凌虛。
同潘丈遊東平瀑·其二
作者：陳宓
朝代：宋

喧天動地作驚霆，生定中扃轉更寧。
三疊飛泉凝似霧，却疑石轉解過靈。
同鄭寺丞登西瀑
作者：陳宓
朝代：宋

紹年一聯鑣，作意到西瀑。
是時新喜晴，峻壁潄清玉。
雷霆駭神覩，冰瑩雪胸腹。
臨深足恐墮，坐石膝頻促。
晷長不知永，玩久愈未足。
下山歷斗潭，喧豗尚相逐。
忽逾十五里，風雨送歸躅。
抵家如夢覺，始覺當暑溽。
但願身更强，後遊多秉燭。
呈江西趙倉及真帥
作者：陳宓
朝代：宋

雨雪成泥沒膝深，暑風如灼轉難禁。
願開周道平夷砥，更植甘棠蔽芾陰。
少借緇黄多暇力，只捐燕饗有餘金。
當年閩帥留遺跡，來往行人感至今。
呈章通判
作者：陳宓
朝代：宋

蚤歲曾從諸老游，溫恭儒雅更風流。
閩中善政皆堪紀，身外虛名底用求。
滿榼載春行樂處，長途未暑候如秋。
經年每恨過從少，况是難爲兩月留。
和傅倅梅巖之什·三瀑
作者：陳宓
朝代：宋

銀河有派九霄來，翻手爲霖費一杯。
風雨時聞橋下急，烟雲元自曉天開。
和傅倅梅巖之什·其一
作者：陳宓
朝代：宋

雲間老幹幾千年，清婉仍推百卉先。
鐵石心腸能妙賦，廣平端似此花然。
和傅倅梅巖之什·其三
作者：陳宓
朝代：宋

看花長是盛時來，飛雪從渠到玉杯。
天惜國香塵土涴，故應偏向石間開。
和傅倅梅巖之什·其二
作者：陳宓
朝代：宋

照雪凌霜夾徑開，誰教千樹昔人栽。
要將金鼎和羹事，盡付君家巖上梅。
和傅倅梅巖之什·梅開
作者：陳宓
朝代：宋

人間飛葉送殘年，籬落逢春此地先。
雖有柴門無鏁鑰，唐時竹洞豈其然。
和傅倅梅巖之什·清淺
作者：陳宓
朝代：宋

方池鑿石似天開，誰把霜英傍水栽。
月白波清無覓處，祇知疎影是寒梅。
和傅寺丞竹隠之什·寒碧
作者：陳宓
朝代：宋

仙翰洒壁間，風雨來天外。
高詞寫愛景，妙趣幾人會。
階庭富桂枝，葉葉秋不墜。
和傅寺丞竹隠之什·暖紅
作者：陳宓
朝代：宋

勁節歲寒碧，芳枝春煖紅。
清和夷惠德，千載尚聞風。
和傅寺丞竹隠之什·清風
作者：陳宓
朝代：宋

暑氣人間盛，煩襟此地開。
拂雲千箇竹，不礙晚風來。
和傅寺丞竹隠之什·竹隠
作者：陳宓
朝代：宋

舉世謾擾擾，誰能伴南山。
新懷太守印，雅意處士閑。
朝夕愛此君，相對一水間。
和傅寺丞竹隠之什·讀書堂
作者：陳宓
朝代：宋

閉門聲吾咿，世仰德行成。
祿仕非有意，邦國須公榮。
區區刀筆徒，未足稱股肱。
和傅寺丞竹隠之什·載酒
作者：陳宓
朝代：宋

爛熳胸中辭，縱橫筆下字。
山陰觴詠行，少長亦畢至。
前賢豈好飲，庶以除萬事。
和傅寺丞竹隠之什·野趣
作者：陳宓
朝代：宋

潁川治最騰，宣室擬前席。
豈容玉堂人，戀此野水碧。
池荷雜岸葦，香氣散月夕。
和傅監倉南園遊船
作者：陳宓
朝代：宋

小舟初具似漁家，一曲清溪便可誇。
垂釣便能升躍鯉，歸篙時復带栖鴉。
園亭不掃心長靜，水竹無多鏡自華。
暇日儻來同笑語，書囊詩卷未應涯。
和傅監倉禱雨
作者：陳宓
朝代：宋

五月秧針尚未勻，忍看溝底欲生塵。
禱祈已久勞州邑，禳禬終當狥士民。
天道豈云難感格，人心無過定恭寅。
新詩見寵非吾事，霖雨須還岩築人。
和劉制幹潛夫
作者：陳宓
朝代：宋

制閫宣勞已再朞，胸中方寸了無私。
誰言今日平齊策，不似當年代蔡時。
馬上陳琳能草檄，幕中韓愈更長詩。
休嫌衡岳官曹冷，文士何嘗繫職司。
和劉學錄韵·其一
作者：陳宓
朝代：宋

簪組虛加病倦身，暮年始羨葛天民。
門前幸有田堪治，旋買漁舠學放綸。
和劉學錄韵·其三
作者：陳宓
朝代：宋

兩堤已著金絲縷，平岸行看翠羽茵。
春晝漸長無一事，艤舟日日待詩人。
和劉學錄韵·其二
作者：陳宓
朝代：宋

壺公千載嶙峋面，今日開奩滿鏡春。
玉立插□長不老，比之太白更精神。
和卓省元韵
作者：陳宓
朝代：宋

六十堂堂一講師，平生矻矻鬢成絲。
紫陽道坦行來熟，洛水源深向上窺。
身豈匏瓜常不食，味耽昌歜有同誰。
旁人莫笑饑腸苦，回頰甘香勝似飴。
和周宰書林
作者：陳宓
朝代：宋

霏微三日雨如秋，膏澤東南數百州。
萬物油然生意足，不知還解報君不。
和喻景山
作者：陳宓
朝代：宋

一榻無塵便覺凉，半生場屋鬢將黄。
而今已辦還山計，對卷燒香愛日長。
和喻景山賦梅韵
作者：陳宓
朝代：宋

質白偏能照玉船，體輕終愛舞蹁躚。
眼前欲賦半妝額，夢裏須携五色掾。
愁對素蟾寒寂寞，故燒紅蠟暖清娟。
寄聲青女休相妬，不學海棠酣夜眠。
和天台戴復古韵
作者：陳宓
朝代：宋

半生胸次著嵯峨，到得廬山鬢欲皤。
列岫但蒙排闥入，一壺未許扣舷歌。
清風六月猶嫌剩，明月三秋不厭多。
擬向清朝新白鹿，結茅深處傍松坡。
和寄喻景山
作者：陳宓
朝代：宋

朱門到老幾人還，贏得階庭著蘚班。
曾似高人無俗累，解將碧巘照朱顔。
趣超今古沉酣外，句入雲烟縹緲間。
白首紛紛自名利，天公最惜是清閑。
和崇安壁間·其一
作者：陳宓
朝代：宋

人人盡道爲貧驅，出不高車食不魚。
陋巷最貧誰氏子，藜羹瀹飯味詩書。
和崇安壁間·其二
作者：陳宓
朝代：宋

小閣崢嶸山四傍，清溪來作九霞觴。
我來細酌看山色，山色長佳爲不忙。
和度支兄詠竹
作者：陳宓
朝代：宋

園竹今逾盛，壺山與遜青。
錦綳千稚子，雷甲萬夫丁。
聲入秋風遠，凉生午日亭。
栽培從此力，雨露正霑零。
和徐紹奕
作者：陳宓
朝代：宋

將軍承天寵，建此油幢碧。
喑嗚指顧間，匈奴期伏鑕。
堂堂帷幄算，暨暨貔貅力。
填填畫鼓鳴，爍爍紅旗植。
風高戰場古，萬里快驅轢。
軒昂國士知，痛憤平城厄。
兵求結髮戰，馬作騰槽躑。
英聲陵鬼方，義氣殫禹迹。
書馳羽檄忙，陣布魚麗戢。
漫天塵霧黄，照夜戈鋋白。
羌胡那敢鬭，枕籍多於簀。
駢頸亟賣降，析骸仍乞食。
君文比武事，雄偉世共識。
顧我敢言勇，殆類殿奔策。
它年後從車，萬一效寸尺。
聲名蠻貊間，難避江湖僻。
冥心進取地，高節空介特。
囊錐不可隠，穎脫在朝夕。
麗詞工錦繡，妙語珍渠珀。
何時驅俗氛，相會不旬隔。
和徐紹奕昭君圖
作者：陳宓
朝代：宋

漢家無計餌單于，掖庭爲出千金姝。
秀色妍姿玉不如，天子一見先嗟吁。
三千粉黛爾殊絕，謀身獨拙何蠢愚。
梨花带雨辭殿隅，遺恨畫工猶可誅。
世人重色多欷歔，不思婉孌同戈殳。
君王蚤識應耽娛，皇天爲遣投穹廬。
乃知漢計自不疎，畫工憂國非姦諛。
君不見後世佳人號太真，坐令九鼎汙胡塵。
當時早解揮妖麗，長作開元一聖君。
和方丞·其一
作者：陳宓
朝代：宋

人物方今正眇然，哦松依舊志逾堅。
寧爲鷄口羞牛後，孔聖從來恥孰鞭。
和方丞·其三
作者：陳宓
朝代：宋

夜投官舍鼓逢逢，雨急風喧夢作江。
怪得蕭然世俗慮，主人高致在軒窗。
和方丞·其二
作者：陳宓
朝代：宋

平生筆健足神奇，况復高懷與古期。
臺閣風流今貳令，不妨時出解頤詩。
和方丞詠梅
作者：陳宓
朝代：宋

從來天道尚栽培，妙手仍能頃刻開。
萬壑千崖收臘去，三花兩蘂喚春回。
松筠早結同心友，桃李真堪後乘陪。
調鼎工夫在朝夕，如何方向此中栽。
和方宗教鼓山韵·其一
作者：陳宓
朝代：宋

胸次崔嵬絕點埃，山光玉色兩佳哉。
官閑却得身棲宿，巖迥惟聞鶴去來。
定處華鯨催石磬，眼前茗碗伴爐灰。
高情一出樊籠外，逸駕飄飄未擬回。
和方宗教鼓山韵·其二
作者：陳宓
朝代：宋

蓋世功名不染埃，清時嘗見賦康哉。
靈源已作千年觀，聖相仍曾一日來。
補練元功天上石，燮調和氣琯中灰。
崖間嘗有數行墨，留與遊人抵暮回。
和方機宜·其一
作者：陳宓
朝代：宋

侵曉同穿紫翠寒，輕雲隨步去仍還。
誰言濱海無多地，著得擎天有底山。
空闊望中愁目短，險巇歷盡覺心頑。
石田樵汲真堪絬，豈惜疎茅結一間。
和方機宜·其二
作者：陳宓
朝代：宋

絕頂樵翁總是仙，花紅草綠自年年。
瓊樓玉宇成虛誕，盤石長松足醉眠。
小竇偏能施雨澤，深崖常恐出雲煙。
遊人合作宿山計，家在孤城返照邊。
和方漕孚若遊瀑布
作者：陳宓
朝代：宋

一派能令玉作山，千年那復更愁乾。
初疑雲陣漏寒月，乍似鷗群趁急湍。
領客適當晴正好，結亭偏愜暑來看。
知君欲奉潘輿樂，千乘何如此地安。
和晦庵壁間韵
作者：陳宓
朝代：宋

著壁驪珠五月寒，行人到此泣闌干。
亭前好景慵回首，恐跨征鞍不得看。
和李艮翁延平山泉韵
作者：陳宓
朝代：宋

憶在延平郡，疑觀夔府泉。
分爲萬家澤，來自九天邊。
派別知何日，源深不計年。
千筒如比櫛，疊節似聯鞭。
勁健山難遏，纖微砭可穿。
駛於河並注，捷劇箭初傳。
玉漏長點滴，鮫珠任碎圓。
雨時衝鴈斷，晴罷復雞連。
融夜春冰泮，清甘曉露涓。
藤蘿頻助固，瓜瓞莫形緜。
濺地花長潤，飛空日倍鮮。
用雖供甑爨，性本带雲烟。
留暑疑無地，爲霖綽有天。
沫飄飛絮擘，聲動佩環聯。
勢類虹垂漢，人誇瀑挂川。
笛從王晉弄，笙是女媧編。
蛇青仍夭嬌，虬白更蜿蜒。
解滌酆城氣，攻參廣教禪。
喧令卧轉穩，靜覺坐能聖。
松閣晨囂寂，書窗夜聽專。
流觴情倍適，瀹茗味尤便。
未飲襟先潔，將吟筆婁湔。
一絲抽沼面，十仞激崖顛。
旱日聞偏誤，秋霄思易懸。
舊守謾多事，題詩絕少緣。
無功糜國廩，蔑效在民廛。
有客多才思，心清契澗湲。
長篇極模寫，累日慰餐眠。
豈直供三復，仍將寫七絃。
唱妍酬匪麗，緘寄興悠然。
和東海韵
作者：陳宓
朝代：宋

炎空欲暮赤雲橫，何日秋風可抗衡。
盡捲疎簾通水氣，靜聽密罟得魚聲。
山開曠野天全見，人倚平欄夜自明。
衙鼓三通歸路近，歌眠猶念竹陰清。
和東海題雲松嶺書堂
作者：陳宓
朝代：宋

百尺長松带碧蘿，杜溪深鎖蔣洋坡。
一堂來作群山主，四牖分盛好景多。
書卷不須扃戶讀，詩翁頻許杖藜過。
一生心事何難足，更與前灣月半簑。
和林堂長及林教龍門三灘之什
作者：陳宓
朝代：宋

渴絕河流幾萬年，如何枵腹卧大湫。
挾風長使天難暑，噓氣能令歲有秋。
倦客擬將陪杖屨，高村贏得擅林丘。
平生不爲鱸魚鱠，笑看兒童理釣鈎。
和林堂長第一溪山韵
作者：陳宓
朝代：宋

伊誰排比此溪山，祇與高人倚徙看。
不是三秋足風露，從來六月亦清寒。
雙鋒未用平殘虜，巨刃先將剸險灘。
我亦形容最佳處，崔詩在上句成難。
和林堂長韵·其一
作者：陳宓
朝代：宋

近學陶公小闢窗，境閑地迥壯心降。
臨階曲水清堪照，隔檻奇峰勇莫扛。
靜對每嗟人尚獨，清標長想玉難雙。
新詩忽自龍門墜，紙上波濤更擊撞。
和林堂長韵·其二
作者：陳宓
朝代：宋

山齋盡日激清湍，未許人間俗客看。
搗藥暇時來舞鶴，誦書聲裏答鳴鸞。
千年正統源流遠，三聖遺書簡牘殘。
顧我何年陪講席，未應劍水舊盟寒。
和柯東海梅花之什
作者：陳宓
朝代：宋

誰將鉛粉比清真，天賦殊姿秀色勻。
祇許謫仙爲酒友，應呼衛玠作塵人。
懸燈不減秋冬雪，入盞先浮隔歲春。
堪笑古今同一白，詩人吟著總凝神。
和柯東海潘瓜山遊南園韵
作者：陳宓
朝代：宋

下帷窺圃事多違，到得南園已夕暉。
松竹不忙無世態，柳梅相逐見天機。
僕便蕭散朝猶睡，鶴慣羈孤晚自歸。
如此得閑堪自適，底須危處始知幾。
和柯東海趣歸韵
作者：陳宓
朝代：宋

塵土三年事一官，歸心如馬脫鞿鞍。
莫嫌頭髮半斑白，留得雙眸看歲寒。
和柯東海遊安溪清水岩韵
作者：陳宓
朝代：宋

飛溜無時斷，行雲一日停。
半年嗟苦雨，三度扣禪扃。
巖岫方從認，松篁恰得醒。
草花多掩歛，岸竹半伶俜。
舟子應頻喚，山農訝屢經。
濺衣黄土重，侵屨碧泉冷。
溪合高低白，林迷上下青。
乍褰綿作障，重展玉爲屏。
古佛靈如在，微官德豈馨。
心懸炷香案，容肅換衣亭。
晚照催歸騎，清風惜暑櫺。
凭高閑一顧，人世是浮萍。
和楊秋止酒韵
作者：陳宓
朝代：宋

快意誠甘疢，折肱知妙方。
飯餘書可讀，茗過味偏長。
南浦烟雲密，東臯耒耜忙。
青春深幾許，明日又流觴。
和楊縣尉五首·其一
作者：陳宓
朝代：宋

作者去千載，心事如相期。
嗟我苦生晚，晝想夜夢之。
楊君妙古學，揮毫滿烏絲。
今人有如此，可不結新知。
和楊縣尉五首·其三
作者：陳宓
朝代：宋

後生若無聞，諸老久矣衰。
西蜀惜子雲，南閩見孫枝。
文章擅妍麗，草木春葳蕤。
從君授真訣，恐我無仙姿。
和楊縣尉五首·其二
作者：陳宓
朝代：宋

昧者不自覺，役役塵土中。
丈夫意有在，肯與兒輩同。
毫錐可濟世，不論汗馬功。
得君起予句，使我銘諸胸。
和楊縣尉五首·其五
作者：陳宓
朝代：宋

下帷抱遺經，比鄰窺半面。
萬里上鵬程，九秋騫鶚薦。
君乎真可人，我實未幾見。
請爲金石交，功名期鐵研。
和楊縣尉五首·其四
作者：陳宓
朝代：宋

君詩企風雅，聖處同天工。
筆陣有前敵，一戰可勒功。
夜光謝牛斗，耿耿崔嵬凶。
肯顧馬千駟，甘心因詩窮。
和樞上人評詩
作者：陳宓
朝代：宋

贈我古錦囊，詩卷若笋束。
吟頭久不掉，邂逅適我欲。
刺眼訝龍蛇，遠意追鴻鵠。
陋語固自媿，高詞敢虛辱。
大雅久矣亡，三嘆對遺牘。
不有靖節篇，何以悅我目。
謫仙句無敵，有口不食粟。
遂令後世儒，拳拳仰高躅。
杜陵到聖處，正始頓牽復。
揮毫動風雨，咳唾驚流俗。
其餘閙鼃蚓，誰屑與類族。
亡國悅鄭音，俚耳習胡曲。
勃興出韓柳，一洗陋學獨。
變化雲在天，鮮妍錦來蜀。
驊騮就夷路，造父爲之僕。
方揚秋月輝，忽散春花馥。
洪鈞運不停，常窘苦見逐。
我宋得歐蘇，妙語起山谷。
后山又角立，作者復陸續。
流派自天河，巨浪翻平陸。
和風扇寰宇，絃誦興庠塾。
搏虎寢其皮，屠龍食其肉。
擲簡海蜃浮，舉手天漿掬。
會當三月初，論文約吾屬。
引杯送殘紅，分坐占新綠。
笑語劇鵝鴈，酬倡交金玉。
庶呈待聘珍，無以藏諸櫝。
和樞上人韵
作者：陳宓
朝代：宋

禪心獨理燈無盡，曲論懷私物不齊。
拱木已嚴千歲冢，狂瀾難决萬金隄。
古今蔽顯神功相，天地韜藏裕眼迷。
會看清風明月夕，雲間端有鶴來栖。
和泉州施通判·其一
作者：陳宓
朝代：宋

君侯來佐刺桐鄉，小試聊看主貢場。
新闢千間歡萬士，盡醫百蠹處奇方。
和泉州施通判·其三
作者：陳宓
朝代：宋

物性由來易變遷，精金百鍊始知堅。
相逢即別無佳語，有負慇懃見贈篇。
和泉州施通判·其二
作者：陳宓
朝代：宋

清源古郡多堪紀，識遠才雄有幾人。
片善可爲垂後訓，搜羅詩景一時新。
和泉州施通判·其四
作者：陳宓
朝代：宋

紙帳無風紙被溫，何殊錦段與綿屯。
若知睡裏真滋味，組麗由來不足論。
和潘丈四子詩韵
作者：陳宓
朝代：宋

此心無日不風沂，常恐春隨柳絮飛。
才覺迷途先獨復，便於安危作真歸。
生來理欲雖殊本，轉處危微在一機。
同志願言勤諷詠，莫教古瑟至音希。
和潘侯覓荔子
作者：陳宓
朝代：宋

中郎厨品在，詩老合先嘗。
塵騎將星戴，筠籠柰雨妨。
空遺黄絹句，莫致絳香囊。
此願何當續，薰風竟一償。
和潘瓜山遊山韵
作者：陳宓
朝代：宋

直上通天只一門，千尋璧玉薦漥尊。
低頭直笑海堪挹，舉手常驚斗可捫。
有月襟懷增洒落，無風衣袂自飛翻。
山靈想見開顔笑，日暮遊人列炬喧。
和潘舍人
作者：陳宓
朝代：宋

不能百里馬牛風，千日相思一日逢。
四月仙舟發漳水，恍然笑語在芙蓉。
和王丞惠酒次韵
作者：陳宓
朝代：宋

春風出甕初迎臘，和氣烘人欲滿堂。
多謝分來壽慈母，年年喜得對梅嘗。
和王丞邁·其一
作者：陳宓
朝代：宋

宰縣殊無補，初心復負書。
極知通一藝，苦恨乏三徐。
立志期乾健，流年嘆月諸。
已拚雙鬢白，未必古人如。
和王丞邁·其二
作者：陳宓
朝代：宋

蚤慕登門寵，今欣後乘陪。
窮山逢歲晚，佳節看陽來。
地煖猶聞桂，冬深未見梅。
高齋公事少，暇日足徘徊。
和王主簿·其一
作者：陳宓
朝代：宋

水色嵐光杳靄間，詩人得句意偏閑。
我今收拾胸中去，歸賦淮南大小山。
和王主簿·其三
作者：陳宓
朝代：宋

朅來十日佳眠食，爲愛溪山似客清。
我亦本無三宿戀，中年可奈故人情。
和王主簿·其二
作者：陳宓
朝代：宋

爲問西來何處船，風餐霜宿更安眠。
殘燈一點明於月，只傍前洲白鷺邊。
和王主簿·其四
作者：陳宓
朝代：宋

世間真色知何物，肯把溪山換莫愁。
擬具小舟乘月下，一尊相屬漾寒流。
和王主簿韵·其一
作者：陳宓
朝代：宋

黄葉逐西風，歸心與俱起。
况復懷美人，相望一溪水。
聞名知幾年，會面數月耳。
如何於其間，四旬還索處。
美人志前脩，脂車日千里。
平生潔白行，尺璧絕瑕指。
持以照寒溪，溪澄疑有滓。
和王主簿韵·其二
作者：陳宓
朝代：宋

飛烏啞啞鳴，未倦投深枝。
如何三年仕，束带事韉羈。
丈夫志有在，豈爲日再炊。
事業不足道，空成楚冠縻。
有時屏朱墨，靜坐欲無爲。
不復顧目前，屠沽鬭群兒。
食焉不能怠，况有尸素譏。
風俗幸朴茂，不與驕侈期。
撫摩雅無術，一稔適登時。
吏議尚見貸，茲懷敢萌欺。
一日事必葺，九仞功易隳。
垂滿得佳友，天憐愚頓姿。
和王子賢兄
作者：陳宓
朝代：宋

芒鞋未辦足先輕，擬踏白雲深處行。
何日癡兒了公事，却將泉石課詩程。
和白居易西亭詩韵
作者：陳宓
朝代：宋

不是清高辭好爵，都緣衰病乞閑身。
年來印曆依然在，批上東湖第五春。
和翁子雅
作者：陳宓
朝代：宋

函丈論文僕屢更，夜深相對眼偏青。
曾無取次人敲戶，祇有慇懃月到庭。
和翁子雅
作者：陳宓
朝代：宋

積中順和發英華，咳唾珠璣擅百家。
圓似廣場馳小彈，熟於夷路駕輕車。
綺詞新濯蜀江錦，險韵難追河漢槎。
怪見春歸不遊賞，由來筆下有奇葩。
和胡仲方留題清果寺壁
作者：陳宓
朝代：宋

盞斝已殘休惜別，功名未就正堪愁。
野梅風味關人意，獨占群花最上頭。
和范省元
作者：陳宓
朝代：宋

太守方將畎畝行，先煩鄉彥探春耕。
人登高嶺如梯峻，雨足深川作掌平。
發廩正須憑義舉，蠲租已覺負仁聲。
要知貧富乘除理，施盡囷倉却解盈。
和范茂才
作者：陳宓
朝代：宋

小小平欄容易攀，欄邊楊柳又成班。
是非榮辱不到地，南北東西都見山。
但解心寬長有趣，不因境勝始能閑。
從今與子安心訣，外物由來總不關。
和許月湖上元遊東禪
作者：陳宓
朝代：宋

寺迥倫無事，山幽剩得春。
天機元不斷，歲律自成新。
禪定才朝暮，勞生幾屈伸。
詩成人未散，月得染庭筠。
和許月湖遊鼓山
作者：陳宓
朝代：宋

伐坐塵坌中，秋汗正浹背。
聞君遊鼓山，騎馬破煙靄。
不向曉中看，安得識眉黛。
飄然出樊籠，始覺此身大。
登高望四遠，何物非礪带。
行窺靈源洞，往往衆仙會。
青山爲佳人，分外作幽態。
而我俗緣重，不到清凉界。
新詩時一吟，忽在千巖外。
和贊府趙師洪韵
作者：陳宓
朝代：宋

明珠顆顆映寒驪，六月清風滿袖知。
祇覺衰容增老媿，空煩妙語爲噓吹。
三年刻楮成何事，一日哦松剩得詩。
從此年豐公事少，夕陽橋上賦漣漪。
和趙仲白·其一
作者：陳宓
朝代：宋

不踏人間桃李場，要看梅蘤带嚴霜。
敷成妙賦飄飄意，吐出新詩字字香。
爽致青山期取友，高情春晝與俱長。
蘇黄不作希佳士，被褐懷珠奪月光。
和趙仲白·其二
作者：陳宓
朝代：宋

寤寐曹劉不解忘，雙眸烱烱月中霜。
高吟出軸繭絲富，雅思縈春柳絮香。
後進推排唯我拙，前人準擬覺君長。
祇今天下多名士，深謝新篇擲夜光。
和鄭潛夫遊山韵
作者：陳宓
朝代：宋

千仞巑岏本自平，只應蒼步欠徐行。
回崖凈拭連城璧，廉石高羅武庫兵。
風易生雲常澒洞，泉能作雨轉甘清。
重遊須待九秋後，已約猿猱管送迎。
和鄭知縣遊山韵
作者：陳宓
朝代：宋

至樂山行未易加，不應疾走便堪誇。
清秋莫負重來約，世事從教似掀沙。
和鄭自正長官
作者：陳宓
朝代：宋

讀書尚友古人賢，一日逢君勝一年。
可嘆常時成獨學，喜於今日得師傳。
身居吏鞅供塵底，心在風雲沂水邊。
雖有溪山供一笑，不容忙裏寄詩篇。
和陳中行校書
作者：陳宓
朝代：宋

老梅抱奇姿，寂寞山之陽。
風月已爲友，雲水環其鄉。
蜂蝶不能到，林深自揚揚。
蕭疎謝公墅，淡靜午橋莊。
門前有遊子，跨馬服牛箱。
衝衝自朋往，衮衮不可量。
誰趨雪霜地，競媚桃李場。
唯誇顔色好，豈寤道德凉。
偉此歲寒植，千載有耿光。
罙高萬物表，耻竝群花芳。
剛腸逾鐵石，勁氣侵顔行。
况有至佳實，未熟世已望。
負以黄金鼎，登之白玉堂。
調胹諧衆口，雋永詎可忘。
致君高舜禹，美俗歸軒唐。
藥石神聖主，豈但尉黔蒼。
功名滿蠻貊，譽處還括囊。
終始不少玷，圭璋更顒昂。
我實愛君厚，禱頌無以將。
所願進退節，臯夔與疏楊。
遂使見慕徒，夙志愜以償。
翩翩贈行詩，滿袖鳴玕琅。
詞翰兩清絕，山陰詠壺觴。
么微顧曷稱，皦皦在中腸。
持用娛霸旅，籍手拜含香。
和陳教
作者：陳宓
朝代：宋

昔我壬子歲，辭家莆山陽。
迎婦丞相府，調官君子鄉。
于時公聲名，豈獨梁楚揚。
聞者盡興起，見者齋以莊。
英華發經笥，土苴遺巾箱。
虎蔚管庸見，海鉅蠡可量。
伏波少已勇，捷出翰墨場。
遺我明月珠，一見心先凉。
擲地戞清玉，映日開炎光。
春雲可比態，百卉羞無芳。
下顧陰何輩，頡頏李杜行。
不知生最晚，磊磊何相望。
文臻韓氏奧，學升夫子堂。
道貫參曾唯，心悟顔齋忘。
所讀者何書，誦此虞與唐。
所敬者何物，瞻彼昊與蒼。
仁義久已熟，出言如探囊。
又同沖霄鶴，舉世避軒昂。
斯文尚何俟，木鐸天其將。
六經作黄麻，一賦卑長楊。
厚賜顧曷報，有類相馬償。
但當銘之心，刻珮聯琳琅。
區區重此來，得遂舉一觴。
灑然如熱濯，車輪寬別腸。
歸將詫朋友，親炙道德香。
和饒司理
作者：陳宓
朝代：宋

往年曾識老名儒，今日方欣拜履初。
小試不妨三語掾，平生何止五車書。
詞源已作泉初注，德性仍知玉不如。
自古活人由小利，會看囹圄著園蔬。
問月
作者：陳宓
朝代：宋

百萬蒼生罹熱惱，三年素女苦高寒。
清光若解知民瘼，留與人間夜夜看。
問梅·其一
作者：陳宓
朝代：宋

孤芳皎皎怕人知，欲近清香遠却宜。
認得清香端的處，等閑著眼莫相疑。
問梅·其二
作者：陳宓
朝代：宋

眼前禁得一枝橫，不用千林綴玉英。
花謝花開渾不問，祇將佳處付詩情。
喜雨
作者：陳宓
朝代：宋

連日暘烏不敢驕，放教清雨出層霄。
誰言六月無冰雪，丈三餘深壓畫橋。
喻景山索詩用石間韵
作者：陳宓
朝代：宋

交遊二十載，恐負壁間名。
圖籍有真味，林泉無俗情。
我方穿短履，君始彯長纓。
出處今殊致，同懷山月明。
嘉定戊寅秋同蔡念成諸人遊三疊泉泉舊名三級改今名巖間莓苔隠然有字如玉色衆皆曰古人留題也即而視之其末有密官二字餘皆似字而不可曉他日復往則不復有睹因作詩以紀之
作者：陳宓
朝代：宋

去城三十躡雲端，特地山靈縱我觀。
白玉岩邊數行字，祇知末後密并官。
嘉定間贈丁寺丞使虜
作者：陳宓
朝代：宋

故宮龍德尚如新，忍使衣冠拜虜塵。
九世舊讐猶有憾，百年中國豈無人。
金繒第一休教遣，伯姪從今莫强親。
天與此時那可共，堂堂虜使正精神。
嚴州道中見月以禱雨不飲
作者：陳宓
朝代：宋

赤地三千里，離家四十程。
豈無瓶可倒，忍對月仍明。
在處嗟吁氣，窮村鼓鐸聲。
有神司下土，能不惻垂情。
四月下旬見黄梅水梔花
作者：陳宓
朝代：宋

人間桃李漫春風，流水飛埃過眼空。
誰信黄梅深院靜，水梔如玉映群紅。
四月中澣流惠亭見蓮·其一
作者：陳宓
朝代：宋

誰言紅艷占春多，風雨真成一擲梭。
何似水花秋更好，才逢四月已開荷。
四月中澣流惠亭見蓮·其二
作者：陳宓
朝代：宋

疾雷不雨卷行雲，湖面清風篆玉文。
我自得間來卧看，狎人鷗鷺亦成群。
回吳信可謝寄唐人詩
作者：陳宓
朝代：宋

忽傳佳句到深林，總是鏗金戛玉音。
長恨古人今不見，由來今古一般心。
因讀魯論賡潘丈韵
作者：陳宓
朝代：宋

八十年前一筆門，須將舊事與重論。
幸承顯考箕裘後，全頼宣尼典籍存。
道統精微傳舜禹，性原善惡辨楊孫。
學由踐履工夫入，敬義當稽六二坤。
在旅不在家書
作者：陳宓
朝代：宋

無心覽卷謾舒卷，有念盈懷日往來。
十日離家勞夢遠，一行無字彊顔開。
城山松隠巖
作者：陳宓
朝代：宋

穀城巖穴似飛來，十里湖光鏡面開。
夜雨松窗僧榻靜，秋風柳岸釣船回。
尋幽便扣生雲洞，乘興還登呼月臺。
每對西湖吟咏處，令人偏憶故山梅。
壽傅忠簡
作者：陳宓
朝代：宋

一陽初起黄鍾宮，紅日出海光曈矓。
天高地下氣久雺，萬物閉塞如惛懵。
造化環復極則通，天於此時生我公。
公之累世載孝忠，受天問氣和沖融。
聚爲文章發鴻濛，一門二季繼乃翁。
平生濟民願力洪，要令飛走毋罝籠。
出殿大邦眷彌隆，富沙千里無疲癃。
京口移鎮事益叢，流離滿目羅羈窮。
公爲不食摩其躬，溝壑百萬俱恩蒙。
刻身節用財自豐，所至露積民力充。
民方慕公如阜螽，上章力去橫飛鴻。
公以止足厲頹風，其如夏夷望膚功。
晚作一第方簾櫳，頭白丹心尚宸楓。
願公之壽等華嵩，我宋社稷長尊雄。
嗟予小子最倥侗，公安取此不言鬷。
知己之恩大穹窿，當期報效如纖塳。
吟詩勸侑酒一中，愧我才淺難爲工。
壽劉學錄
作者：陳宓
朝代：宋

壽酒今年勝去年，綵衣膝下月宮仙。
丈人自有長生訣，子午常朝玉帝前。
壽外舅龔通判
作者：陳宓
朝代：宋

毓秀方壺應半千，先春二日秩初筵。
澄陂萬頃難同量，野鶴高標不計年。
楚國潔清真有繼，石君孝謹更光前。
久期卓令三公秩，尚借陳蕃別駕賢。
紛若盡隨春卉媚，恬然獨與雪筠堅。
鄙人辱眷尤欽佩，拜壽裁詩佐玉船。
壽大兄帥參開國
作者：陳宓
朝代：宋

黄陂不撓已稱賢，况復胸中別有天。
最好誕朝嘉節後，更斟壽酒菊花前。
平生不作南金想，晚歲真成白璧全。
退食琳宮懷補報，壺山早晚祝堯年。
壽崇清陳侍郎
作者：陳宓
朝代：宋

衛武當年解賦詩，若揮椽筆定應疲。
先生名德都相似，餘事才能更過之。
雲岫圖書供宴坐，滄浪風月足追隨。
久閑精力天教健，更看三爲帝者師。
壽龔國太
作者：陳宓
朝代：宋

三朝十國錫封頻，八袠華齡歲律新。
膝下平分千里月，門中渾作一家春。
已將相業傳諸子，更喜聞孫早有人。
歲挹壺山入壺斝，壽溪衮衮壽杯醇。
大目寺牡丹
作者：陳宓
朝代：宋

行人那得不如狂，謫下僊真衣錦裳。
要識洛陽姚魏色，煩君千里到維揚。
妙寂院訪梅
作者：陳宓
朝代：宋

山寒盡日少人知，調鼎風流却在茲。
但得此君爲益友，不嫌青女妬妍姿。
應愁我輩來何晚，豈共春風別有私。
不忍折枝飛減玉，留看小雨弄黄時。
安溪勸農詩 勸貧富相資 其一
作者：陳宓
朝代：宋

舉債當知濟汝窮，取錢須念利難供。
富人心要憐貧者，貧者身全仰富翁。
安溪勸農詩 勸貧富相資 其二
作者：陳宓
朝代：宋

汗顔爲令已三年，二稅無因放汝錢。
但願人人知務本，他時莫忘勸農篇。
安溪勸農詩·勸孝養
作者：陳宓
朝代：宋

父母辛勤養汝身，直須五鼎奉雙親。
有田若不勤耕稼，菽水猶虧豈是人。
安溪勸農詩·勸息訟
作者：陳宓
朝代：宋

田夫所入最爲艱，終歲辛勤不得閑。
勸爾小爭須隠忍，破家只在片時間。
安溪勸農詩·勸種植
作者：陳宓
朝代：宋

是處荒山欲接天，土膏如麵草如氈。
及時便種松杉子，遠計收功只十年。
安溪勸農詩·勸耕荒田
作者：陳宓
朝代：宋

七閩寸土直錢多，况是泉山價倍高。
怪爾小民無別業，如何荒畝長蓬蒿。
安溪勸農詩·勸耘苗
作者：陳宓
朝代：宋

力勤瘠地亦良田，豐歉由人莫問天。
曝背耘苗能著力，天公畢竟也相憐。
安溪送泉倅
作者：陳宓
朝代：宋

平生順天命，渴飲與饑飯。
不能便利趨，俛首榷商販。
隨群謁上官，言語但樸愿。
豈知事迎合，宛轉若藤蔓。
秉心實無它，世俗乃憎怨。
豈期筮仕初，邂逅適素願。
明公行都來，郡政畢已逮。
不惟辱寬假，時亦蒙誘勸。
王事有期程，後我念遲鈍。
公今趨天朝，尚我坐塵坌。
感恩顧未報，送別益增恨。
偉哉佐此邦，聲名不前遜。
專城亦數月，蒙福數十萬。
清介持一律，冰玉不可溷。
從來士大夫，德劭才或困。
豈如明公賢，全美難悉論。
行看廟堂上，相先以名獻。
斐然作詩歌，聊寫意繾綣。
安溪鹿鳴呈諸先輩
作者：陳宓
朝代：宋

威鳳來翔羽翼新，藍溪風氣益溫醇。
彤墀看唱三名外，璧水猶登四十人。
仙李蟠根連月窟，桂枝平步折天津。
雪窗莫忘辛勤日，省酒簪花曲水濱。
官松
作者：陳宓
朝代：宋

團團翠蓋中圓規，風雨精神壯兩儀。
一日不戕凌雪操，千年留得入雲枝。
長垂道路清涼蔭，更有神仙灑落姿。
南國至今忠恵澤，往來那更誦坡詩。
宰邑垂滿喜與王梅溪孫主簿合并承入秋闈當別兩月其可無詩以志此恨·其一
作者：陳宓
朝代：宋

貢士何年屋萬間，手栽仙桂萬人攀。
聞孫雅有祖風烈，想見霜袍萬眼環。
宰邑垂滿喜與王梅溪孫主簿合并承入秋闈當別兩月其可無詩以志此恨·其二
作者：陳宓
朝代：宋

兩家事契幾人同，一見風流憶乃翁。
何事別離當兩月，空山兀坐晚秋風。
宿羲丘橋
作者：陳宓
朝代：宋

月窗頻悞曉，風澗更迷晴。
蚤欲戴星上，翻成踏雨行。
奇峰才一面，古佛尚餘情。
我亦愛閑者，它年尋此盟。
寄喻景山
作者：陳宓
朝代：宋

草堂南望到無因，遥想芒鞋避暑塵。
六月携家玩泉石，大飛驚見此山人。
寄山中老友
作者：陳宓
朝代：宋

功名直作千年計，志氣不隨雙鬢衰。
書卷盈懷長晏食，祇煩造物爲營炊。
寄陳次顔·其一
作者：陳宓
朝代：宋

蕭條幾載寓泉南，盂飯盤蔬味自甘。
卓志每求顔氏樂，清風能激蹠徒貪。
□而好施人難及，老不忘書我所慚。
鼓瑟求齊雖未巧，會看宵夢到晴嵐。
寄陳次顔·其二
作者：陳宓
朝代：宋

人年六十志先衰，年過唯君意不疲。
胸次嵬嵬山立壁，書叢矻矻鳥粘黐。
重裘兼味人能賤，冬葛朝虀世所師。
借問別來新著作，大篇無惜愜吾思。
寄題桂籍·其一
作者：陳宓
朝代：宋

姓名高揭萬人中，奏對縱橫出漢宮。
肯詫一時燕許手，要垂百代惠夷風。
壁間先烈猶忠赤，堂上嘉賓盡醉紅。
常相風流今孰繼，作成儒雅看侯功。
寄題桂籍·其二
作者：陳宓
朝代：宋

胸次如冰貫九流，衛刀凜凜御千牛。
兩年報政爲閩最，不日成堂見令脩。
有袴久騰南國詠，結絇行作禁庭遊。
日邊已有絲綸下，不使君侯惠一州。
寄題真希元毋自欺齋
作者：陳宓
朝代：宋

本來真是與真非，祇爲因循逐物移。
當面雷同還自笑，此心機動已天知。
窮通有命寧由我，邪正唯人更問誰。
委曲周防終恐拙，何如直道了無危。
寄鶴山魏侍郎·其一
作者：陳宓
朝代：宋

朝辭巖禁暮荒城，底是人間辱與榮。
料得胸中無點累，每於夜半省鍾聲。
寄鶴山魏侍郎·其三
作者：陳宓
朝代：宋

草草三間舊揭名，中藏一片愛君誠。
騷人賦盡群芳卉，得似梅邊讀易清。
寄鶴山魏侍郎·其二
作者：陳宓
朝代：宋

濂洛遺音喜復鳴，未由會面只心傾。
平生格物工夫到，好惡真如月樣明。
將還家書寄社中
作者：陳宓
朝代：宋

縈紆一带本乎漫，碓碓依村自作灘。
卷却片帆舟轉急，斟殘斗酒雨猶寒。
從教稚子嗔歸晚，祇爲良朋得會難。
佳景無窮吟不盡，還家携與社中看。
小園
作者：陳宓
朝代：宋

小園何事得佳名，環似莆溪一水清。
帖帖飛鳶迷上下，翩翩遊艇探空明。
杯盤白處松生影，衣袂凉時竹有聲。
更約乘軒衛君子，安輿往來要將迎。
小園送春
作者：陳宓
朝代：宋

一春强半尚無晴，有負淵明日涉名。
鶑粟已粧紅葉艷，青梅尚覺荔枝生。
可憐蜂蝶攀轅意，尚欲羲和反旆行。
桃李不言流水畔，遊人到此自多情。
山中
作者：陳宓
朝代：宋

淺溪仍殘照，山青更暮烟。
人行罨畫地，鳥度粉牋天。
麥潤先春秀，梅清破臘年。
田家無力事，牛背落鴉眠。
山丹五本盛開·其一
作者：陳宓
朝代：宋

今年丹荔逐南風，獨有名花發舊叢。
似恨庭前絳囊少，慇懃來獻繡毬紅。
山丹五本盛開·其二
作者：陳宓
朝代：宋

簇簇丹葩巧作叢，開時兩月受薰風。
北人見此應偷眼，未羨猩唇鶴頂紅。
山寺
作者：陳宓
朝代：宋

疎林漏曉日，脩竹起寒風。
鍾鼓催朝暮，千年如此同。
山居
作者：陳宓
朝代：宋

山深塵事絕，物靜壯心降。
蟻度輕移履，蜂迷爲穴窗。
霜暉疑皓月，風月類翻江。
有客來何處，應尋居士龐。
山行
作者：陳宓
朝代：宋

禽聲戛玉琤如墮，蝶翅新粧粉欲飛。
山靜物閑無一事，却嫌釣叟下魚磯。
嶺上見梅
作者：陳宓
朝代：宋

桃溪蜂蝶醉紅裙，度嶺冰姿尚卧雲。
不獨山川限閩浙，由來天意亦區分。
庚午宴新舉人
作者：陳宓
朝代：宋

捧檄自來南，金門喜綴驂。
一時驚得五，四季早魁三。
摛藻皆人傑，吹竽祇自慚。
功名期不朽，溪水碧於藍。
廬山愛蓮堂觀雨
作者：陳宓
朝代：宋

秀色真香先自清，更將輕雨出芳明。
蕭蕭打葉雖堪聽，爭似時時瀉水聲。
廬山歌
作者：陳宓
朝代：宋

廬山清哉誰與儔兮，嶄巖峭直跨番昜彭蠡而蹴九江。
長川幽窞亙古今而不息兮，雨激而風撞。
山深境寂人迹所希到兮，盡日僅一逄樵叟鶴髮而眉厖。
路逶迤而險阻兮，越數千里之危谾。
暑六月而不知兮，但覺鳴珂戞珮其下紛淙淙。
天隔車馬之氛埃兮，獨許策杖而踰矼。
宜幽人之履道兮，志精一而匪哤。
草木堅勁而不凋兮，列雲外之羽幢。
如凝之之潔白兮，媲茲山而爲雙。
田多瘠而少腴兮，食不飽而體不痝。
青松爲醪呼月爲燭兮，漥尊瓢飲孰取乎瓊巵而翠缸。
彼叢物欲以自蔽兮，莫爲之鑿通明之八窗。
醉生夢死真蟪蛄兮，閲千萬歲獨有貞柏與聖玒。
苟能保此而不渝兮，又何有乎施邦。
一到令人不忘兮，長神醉而心降。
寫此詩以自娛兮，當萬幅之圖畫而揭以千仞之杠。
延平倅廳十詠·塵表
作者：陳宓
朝代：宋

南山正相值，虛閣出林杪。
不待清風生，脩然遊八表。
延平倅廳十詠·天開圖畫
作者：陳宓
朝代：宋

通衢亙其南，危樓冠其北。
如何境日新，烟雲爲筆墨。
延平倅廳十詠·延綠
作者：陳宓
朝代：宋

紅紫漫紛紛，愛此耐久綠。
密幄有深處，清風起餘馥。
延平倅廳十詠·承志堂
作者：陳宓
朝代：宋

何人築斯堂，刻意在承志。
永懷霅川翁，清標作時瑞。
延平倅廳十詠·擁雲
作者：陳宓
朝代：宋

寂寂萬山底，晴嵐晏猶氛。
馳心惟魏闕，玉帝捧黄雲。
延平倅廳十詠·浣塵
作者：陳宓
朝代：宋

脩篁蘸方沼，常與此心通。
永晝一卷書，閉拋聽泉筒。
延平倅廳十詠·環美
作者：陳宓
朝代：宋

昔人誇四美，勝事最難并。
臺榭花相映，青春月正明。
延平倅廳十詠·逍遥閣
作者：陳宓
朝代：宋

山水有餘靜，都忘城市囂。
朱黝本自省，時焉此逍遥。
延平倅廳十詠·風月堂
作者：陳宓
朝代：宋

奇哉山水郡，風月以爲鄉。
何人據其會，胸襟有餘凉。
延平倅廳十詠·飛霞
作者：陳宓
朝代：宋

小閣本非寬，宇宙在其內。
心與太初鄰，不假飛霞佩。
延平六月祈雨感應賡林堂長韵
作者：陳宓
朝代：宋

喚起神龍百里來，中腸一夜九縈迴。
天心自爲民心動，多謝諸賢舉賀杯。
延平呈潘王二丈·其一
作者：陳宓
朝代：宋

小樓中峙萬峰環，正值青螺取巧間。
坐待清風送明月，等閑高枕對溪山。
延平呈潘王二丈·其二
作者：陳宓
朝代：宋

一水縈紆玉带環，雜花粧點四時間。
欲知招演堂中境，便是水梔盆裏山。
延平得雪·其一
作者：陳宓
朝代：宋

連年疾癘緣何事，祇爲天時太暖生。
今日六花初獻瑞，定知田里頓身輕。
延平得雪·其三
作者：陳宓
朝代：宋

凌晨訟牒如山積，呵手移時爲破除。
幸有清溪明似鏡，忍休偷眼雪晴餘。
延平得雪·其二
作者：陳宓
朝代：宋

豐穰已喜新年瑞，凍餒還思卒歲難。
安得長縑并廣庾，爲渠千里作衾簞。
延平得雪·其四
作者：陳宓
朝代：宋

衍山先自無塵土，更著飛瓊細糝看。
可笑一生緣好事，却將衰鬢敵隆寒。
延平書院落成柬諸友·其一
作者：陳宓
朝代：宋

當日二程門下士，獨分此道過來南。
百年世事相傳處，書院天生著劍鐔。
延平書院落成柬諸友·其二
作者：陳宓
朝代：宋

群峰九疊勢來雄，直作吾儒五畝宮。
隔斷市廛纔一水，讀書如坐萬山中。
延平次趙糾曹韵十四首·劍歸
作者：陳宓
朝代：宋

神龍澤一世，豈但三尺用。
清潭知幾許，吞八九雲夢。
延平次趙糾曹韵十四首·古香
作者：陳宓
朝代：宋

秋根託岩隈，靜對意味長。
春來長柔柯，無風自生香。
延平次趙糾曹韵十四首·尊賢堂
作者：陳宓
朝代：宋

山川秀而明，所居必名賢。
主人雖凡骨，不慕衍客仙。
延平次趙糾曹韵十四首·橘軒
作者：陳宓
朝代：宋

當年初種時，四老戲其中。
何如與我輩，坐對霜天紅。
延平次趙糾曹韵十四首·流杯石
作者：陳宓
朝代：宋

清波映文石，置此亦奇事。
年年上巳時，聊將姓名記。
延平次趙糾曹韵十四首·熙春臺
作者：陳宓
朝代：宋

我乘凋瘵後，未省見花開。
安得一千里，同携登此臺。
延平次趙糾曹韵十四首·玉井
作者：陳宓
朝代：宋

登高摘水花，永懷唐儒宗。
若識真古意，何須最高峰。
延平次趙糾曹韵十四首·碁亭
作者：陳宓
朝代：宋

我少不努力，常愧夜諷子。
亦有才高人，雍容即登此。
延平次趙糾曹韵十四首·第一溪山
作者：陳宓
朝代：宋

溪山號清絕，自古産奇人。
可惜吾夫子，南來不到閩。
延平次趙糾曹韵十四首·紫氣
作者：陳宓
朝代：宋

三尺有正氣，外邪何可干。
功用雖未見，韜藏誰將看。
延平次趙糾曹韵十四首·經史閣
作者：陳宓
朝代：宋

小閣瞰清池，荷花鎮長見。
吏休苟得暇，只携書一卷。
延平次趙糾曹韵十四首·綠凈
作者：陳宓
朝代：宋

清池綠如染，到此顔爲破。
幸有詩仙來，珠璣剩教唾。
延平次趙糾曹韵十四首·群仙觀
作者：陳宓
朝代：宋

北山盡環合，柔嵐輕雜雲。
一峰自能好，况此玉成群。
延平次趙糾曹韵十四首·野亭
作者：陳宓
朝代：宋

春來一登眺，快見耕與桑。
初冬擬豐樂，爲酒升此堂。
延平次鄭倅答田父詞韵
作者：陳宓
朝代：宋

兒饑誰與哺，衣破誰與補。
田家安樂時，尚有饑寒苦。
况值久旱餘，十須逾缺五。
加以瘧鬼威，空廬倍貧窶。
我適丁此時，期以報君父。
人言災害深，未知嗟近古。
里閭十家聚，往往半理土。
伊予忝芻牧，上恐負仁主。
或婦失其夫，或子失其母。
纍纍日就盡，公私窘捐瘠。
此是政令乖，伊誰所自取。
嘗乞減十算，蒼穹未蒙許。
遂使强慚顔，繆稱事摩撫。
日冀天色寒，舊恙或可瘉。
如何臘已至，未有雪花舞。
明當自投劾，待罪聽官府。
頼有賢二車，殫心能活汝。
萬一得歸田，終焉與樵侶。
躬耕可足食，爲酒祀考祖。
庶幾樗櫟材，沒齒遠斤斧。
延平范子登同姪祖年見訪惠詩次韵
作者：陳宓
朝代：宋

森森九桂植岩幽，所謂伊人在一洲。
別後道尊君可慕，病餘學廢我堪羞。
雪驚新白傳佳詠，雲□殘黄會晚秋。
多謝聯鑣垂訪意，疎慵猶可誨還不。
延平郡學有小閣予名之曰穹林雲壑和葉教韵·其一
作者：陳宓
朝代：宋

炎空長學兩冥冥，况是清風足底生。
頼有詩人解模寫，丹青端的貌難成。
延平郡學有小閣予名之曰穹林雲壑和葉教韵·其三
作者：陳宓
朝代：宋

雨過嵐光偏澒洞，月來林影更清深。
幽禽忽墜鏗然韵，便是天然綠綺琴。
延平郡學有小閣予名之曰穹林雲壑和葉教韵·其二
作者：陳宓
朝代：宋

山水胡爲仁智好，正緣真味少人知。
曲肱飲水忘言處，更著胸中此段奇。
延平郡齋分韵
作者：陳宓
朝代：宋

百年琢就流杯石，來泛清波未半時。
幸有九賢俱畢集，却嫌當坐欠羲之。
延平鳳山
作者：陳宓
朝代：宋

洞中流水雲門樂，崖上寒莎伏帝裳。
覿面突高三百尺，擬將金薤託琳琅。
建陽道
作者：陳宓
朝代：宋

五月平疇不得犁，青秧老處坼於龜。
乾坤惠愛無遺物，仰乳嬰兒可使饑。
往桐城會傅侍郎葬次蘇教思恭韵
作者：陳宓
朝代：宋

一別清凉十二秋，仙翁已作九霄遊。
急披龍具壺山麓，來會牛眠蘇嶺頭。
事業直須關宇宙，身名莫使負山丘。
臨分相勉無它語，道學難收歲不留。
往溪源祈雨賡李司法韵·其一
作者：陳宓
朝代：宋

欲見高田翻䆉䅉，不辭廿里陟崎嶇。
早禾已失三之一，便雨還能救得無。
往溪源祈雨賡李司法韵·其二
作者：陳宓
朝代：宋

一春雨脈發清泉，何以平疇旱欲然。
太守自慚無善政，鈴齋朝夕謾祈天。
往瀨溪西重山觀瀑分韵得還字
作者：陳宓
朝代：宋

來自崑崙派，全勝廬岳山。
樁雲何日息，注海幾時還。
翠碧倚鋒鍔，青冥振佩環。
主人專一壑，那得鬢毛斑。
往行都至嚴州烏駐館阻水留二日
作者：陳宓
朝代：宋

村館通宵冷，江鄉五月秋。
野梅酸味足，隴麥餌香浮。
水滿迷行徑，瀾揚遏去舟。
亨衢如可待，莫厭小淹留。
後堂木芙蓉
作者：陳宓
朝代：宋

紅葩翠竹與齊肩，爲問霜枝已幾年。
一色碧天紅爛熳，卧看疑在鑑湖舡。
得古杉於劉坑
作者：陳宓
朝代：宋

劉坑有嘉木，根柯鍊青銅。
云是昔參天，森環梵王宮。
陵谷欻遷改，風雷行地中。
于今五百載，漁父忽相逄。
沒淵直下覷，初驚睡驪龍。
玩狎始一探，光怪萬仞虹。
百夫共引綆，婁斷如飛蓬。
一出千尋底，昂然勢摩穹。
伊誰扶大厦，此具信足充。
擬用作津樑，阻滯斷可通。
斧斤一暫試，芬芳四隨風。
胡爲久沈鬰，反羨爨下桐。
顯晦已千載，有如初植同。
大哉一元氣，運用無時窮。
壽此不朽物，會與齊其終。
得梅溪像
作者：陳宓
朝代：宋

生平尊仰梅溪像，望日遷居恪及門。
誕子偶然同是日，命名端合作梅孫。
得水蒼佩
作者：陳宓
朝代：宋

被褐磊落懷，白日凝光采。
初疑東君佩，擲地今猶在。
工倕巧得之，刻畫探真宰。
饑蛟出潜淵，怒勢吁可駭。
憑誰縛致斯，百勇不可解。
常恐毫髮間，捷出風雲會。
今我隠几看，咫尺臨滄海。
平生冰雪心，至心無由改。
情親金石交，佩重韋弦戒。
持身有不如，顧諟能無愧。
復堂獨坐
作者：陳宓
朝代：宋

漫道清明僎，真成首夏天。
南風回礎汗，小雨駐爐煙。
花柳無心對，詩書隠几眠。
盃茶時猛省，事業媿先賢。
感春
作者：陳宓
朝代：宋

春來物物盡欣怡，不到人間寒自眉。
願得清時同貞觀，旅行終日不憂饑。
感時
作者：陳宓
朝代：宋

和戎之計最堪嗟，不以恩威以麗華。
他日漁陽動鼙鼓，祇因爭取上林花。
感秋
作者：陳宓
朝代：宋

西風忽起江楓末，偏喜蕭蕭弄華髮。
世間何物最堅牢，惟有古來天上月。
憶天台之遊
作者：陳宓
朝代：宋

小酌一杯金鑿落，共聽終席玉潺湲。
何時築室屏山側，靜與秋蟾作伴眠。
憶飲井
作者：陳宓
朝代：宋

一泓渴濟萬夫焦，去作滄溟蚤暮潮。
我欲結亭觀遠景，距城七里不爲遥。
疏泉鑿石作漥池，亂石堆中竹最宜。
風動琅玕和玉珮，個中律呂少人知。
懷古·其一
作者：陳宓
朝代：宋

不憂不慍顔氏子，載色載笑陶淵明。
萬頃黄陂撓不動，三賢萬世仰高名。
懷古·其二
作者：陳宓
朝代：宋

羲之誓墓終不仕，幼輿挑女因折齒。
清高足以激懦貪，曠達端能喪廉耻。
懷鄭文山
作者：陳宓
朝代：宋

早遂山林志，于今一代豪。
平生唯質實，四海仰孤高。
久欲問奇字，先令餉濁醪。
相望廿里近，可笑自塵勞。
承劉學錄示三山佳詠兼欲下旬仙鯉湖宿約以詩謝之·其一
作者：陳宓
朝代：宋

誦君盈軸三山詠，喚起前回二紀遊。
老我無因重一到，時將佳句洗昏眸。
承劉學錄示三山佳詠兼欲下旬仙鯉湖宿約以詩謝之·其三
作者：陳宓
朝代：宋

秋聲又向耳邊鳴，轉眼平頭六十人。
最是讀書難久坐，不甘空負百年身。
承劉學錄示三山佳詠兼欲下旬仙鯉湖宿約以詩謝之·其二
作者：陳宓
朝代：宋

六年作意觀仙鯉，未得清閑自在身。
近日孫歸娛膝下，擬拚三日奉高人。
承劉學錄示三山佳詠兼欲下旬仙鯉湖宿約以詩謝之·其四
作者：陳宓
朝代：宋

藤床竹簟稱羸身，獨卧空齋絕點塵。
更有池臺堪却暑，一生清苦愧先人。
承同安宰惠朱文公祠堂記輒以小詩爲謝
作者：陳宓
朝代：宋

紫陽仙伯昔曾來，陳迹何人戀碧苔。
爲愛同安毛令尹，恩勤祠宇奉尊罍。
抵邑示景山
作者：陳宓
朝代：宋

四望坡陀百里平，群峰相顧最多情。
船從碧玉堆中度，人向黄雩陣裏行。
訪道幾朝成夜飲，思君何日再晨征。
暫時分袂休言別，遇有人來數寄聲。
招劉學錄
作者：陳宓
朝代：宋

去年八月登高集，今歲依然共此筵。
莫訝霜毛成種種，且欣露蘂已鮮鮮。
小橋擬換香山版，曲岸新成范蠡船。
少年青春還易度，不如來看晚秋天。
挽使相傅忠簡·其一
作者：陳宓
朝代：宋

中原文獻舊，四世煒相傳。
節操生來異，勳名晚更全。
方哦衛武什，遽止太丘年。
竟鬰經綸志，蒼黔敢扣天。
挽使相傅忠簡·其二
作者：陳宓
朝代：宋

先世論交舊，于今六十年。
誤蒙摛薦牘，深嘆伏蒲篇。
迅召辭何數，遺忠秘莫傳。
空餘華髮像，雨泣拜貂蟬。
挽傅仲斐生母李氏·其一
作者：陳宓
朝代：宋

版輿當日到莆陽，盛事于今語未央。
教子延師如學校，揮金提路作康莊。
挽傅仲斐生母李氏·其二
作者：陳宓
朝代：宋

已登椿柏七旬算，終錫花釵九樹妝。
懿行在人今已矣，西風笳鼓助凄凉。
挽吳太夫人·其一
作者：陳宓
朝代：宋

蚤出勳名裔，中年歷險巇。
事姑追孝婦，教子作儒師。
獄爲平反喜，金緣賑貸施。
魚軒歸去後，兩郡幾人悲。
挽吳太夫人·其二
作者：陳宓
朝代：宋

昔在三山日，曾升孟母堂。
官寮同令子，箴訓出幽房。
盛擬雙封國，俄驚一奠觴。
新阡緣孝感，揮涕望高岡。
挽吳縣尉孺人黄氏
作者：陳宓
朝代：宋

遠出無雙裔，來嬪第一家。
兒時憂患集，婦道敬恭加。
伉儷終身義，凄凉十歲華。
夫賢仍子幼，閭里可勝嗟。
挽外舅
作者：陳宓
朝代：宋

孝友生來閭里推，外家雙闕蚤知師。
歷官惠愛今龔遂，律己廉隅古伯夷。
四郡聲稱如昨日，十年閑退未衰時。
老成德望嗟難繼，笳鼓原頭淚滿頤。
挽宋大卿
作者：陳宓
朝代：宋

蚤歲收科耀里閭，家傳祖訓是詩書。
棠陰尚使民思惠，典計能令國有儲。
九列簉班嗟已晚，十連奏最召方初。
輀車想過桐鄉道，幾許鰥嫠淚灑裾。
挽建寧林知丞
作者：陳宓
朝代：宋

闕下家聲世所宗，九侯珪組疊仍重。
清風直節千尋聳，洪度澄陂萬頃容。
教子辛勤方折桂，爲官清退謾哦松。
活人未遂平生志，揮涕俄驚四尺封。
挽張夫人
作者：陳宓
朝代：宋

籍甚金張世，歸歟王謝賢。
絲蘿能幾日，松柏早千年。
誼重不再辱，身輕得自憐。
平生不朽事，看付殺青傳。
挽方僉判
作者：陳宓
朝代：宋

草堂種玉在長身，黌舍蜚聲四十春。
佐府經綸堪活國，凌雲詞賦舊驚人。
官聯僅與馮唐伍，壽考還臻絳老鄰。
弱冠相知今白髮，西門祖送淚沾巾。
挽方寺丞
作者：陳宓
朝代：宋

璧水聲名冠上遊，蚤年絳帳向荆州。
平生夢寐無塵土，壯歲雍容拜冕旒。
共擬一麟爲國瑞，俄驚五馬作仙遊。
貞元曾是同朝士，忍見丹旌葬壟丘。
挽方漕·其一
作者：陳宓
朝代：宋

使軺三度破胡塵，祇爲忠謀不爲身。
後輩金繒能不吝，却嗤木强是前人。
挽方漕·其三
作者：陳宓
朝代：宋

淮南草木舊知名，胡騎應愁水偃成。
自是人豪長不死，如何腸斷些歌聲。
挽方漕·其二
作者：陳宓
朝代：宋

半生與士共饑寒，百萬渾將一擲看。
四十世官持簜節，活人無數奉親歡。
挽方瓊州恭人
作者：陳宓
朝代：宋

紹興宣諭一忠臣，爲慕名門遂作嬪。
慈訓由來承乃父，清規每解助良人。
山中急辦瞻塋舍，囊裏曾無過□珍。
丹旐翻飛人嘆息，諸孫祖送盡簪紳。
挽方處士
作者：陳宓
朝代：宋

早歲功名摘頷毛，盛年丘腹壯心豪。
寧知天上台躔貴，不換山中處士高。
滿架詩書供夜話，一園花柳送春醪。
年開八袠誠何憾，無奈親姻自慘騷。
挽李縣丞
作者：陳宓
朝代：宋

文脈紹雲龕，儒酸味轉甘。
一官人謂晚，三邑政無慚。
身健歸何早，孤賢道飽參。
淵明生自祭，揮淚聽佳談。
挽楊夫人
作者：陳宓
朝代：宋

笄年踰十便孀居，苦教孤兒共瘁劬。
咸嘆鄒公如令子，不知冀缺是賢夫。
貧能守志人難及，養不酬心世所吁。
我詠國風長大息，共姜誰謂在今無。
挽楊尚書
作者：陳宓
朝代：宋

子雲新著述，伯起舊家聲。
孝友全天賦，文章與性成。
平津期究業，疏傅已傳名。
獨恨門闌士，無因泣絳旍。
挽王侍郎
作者：陳宓
朝代：宋

天台雄秀萃方岩，仙骨童時已不凡。
才傑少魁金榜第，年高猶带侍臣銜。
蚤因名節成閑退，晚等薰蕕謝謗讒。
衰老濫稱門下客，有懷無復寄書函。
挽知府陳大著
作者：陳宓
朝代：宋

艾軒今有幾門人，盛德如公復喪淪。
蚤歲文名喧米廩，莫年祿秩竟朱輪。
閭閻方頌循良政，臺閣猶傳剴切陳。
擬俟垂車隨賀客，如何永別淚沾巾。
挽肯齋儲居士
作者：陳宓
朝代：宋

長樂與家鄰，安輿來往頻。
詩方貽五字，訃祇隔三晨。
事業傳賢嗣，鄉閭失善人。
薰風丹荔熟，追感一沾巾。
挽蔡汀州
作者：陳宓
朝代：宋

文價瓊琚重，心期玉雪清。
如何後忠惠，不使累公卿。
宰縣多遺愛，題輿有最聲。
朱幡驚斷裂，悵望上杭城。
挽許郎中
作者：陳宓
朝代：宋

前輩凋零盡，如何到月湖。
壯圖終未展，正論老尤孤。
兩忝官聯舊，常蒙朋友呼。
忽聞郎宿霣，衰淚倍沾鬢。
挽鄉守樓宗簿·其一
作者：陳宓
朝代：宋

漢代推循吏，周邦重魯儒。
庭中無滯訟，身後有遺書。
生爲忘家窘，形因治郡癯。
天人同一理，好惡不應殊。
挽鄉守樓宗簿·其二
作者：陳宓
朝代：宋

公來當赤立，節用以爲餘。
垂橐無金帛，窮閻有袴襦。
杜門蒙枉顧，易簀阻前趨。
忍見歸雙旐，傷心豈獨莆。
挽鄭大監·其一
作者：陳宓
朝代：宋

策足膠庠上，收科弱冠中。
清文彌蓋壤，勁氣折王公。
政術硎鋒穎，文章武事雄。
輕財緣嗜義，已矣古人風。
挽鄭大監·其二
作者：陳宓
朝代：宋

鴞鷙天生異，鵬摶世擬遥。
軺麾三錫命，省監兩登朝。
報國丹心皦，浮生兩鬢凋。
受恩知幾士，雨泣楚魂招。
挽鄭通判
作者：陳宓
朝代：宋

厚重公清譽藹然，人言端似楚公賢。
爲官不取橫科勢，佐郡何妨二十年。
徐邈介通常不變，陽城撫字已先傳。
雙旌原上行人泣，况是交親淚迸泉。